title: .pf

text: .pf on Ranskan Polynesian Internet-maatunnus, jonka rekisteröinnistä vastaa "Service des Postes et Télécommunications" ja sponsoroi "Ministère des Postes et Télécommunications et des sports, chargé". Rekisteröinti edellyttää paikallista kontaktia. Tunnus otettiin käyttöön 1996.


title: Tyga

text: Micheal Ray Stevenson (s. 19. marraskuuta 1989 Compton, Kalifornia), taiteilijanimeltään Tyga (akronyymi sanoista Thank You God Always), on yhdysvaltalainen rap-artisti. Hän kuuluu Young Money Entertainment -levy-yhtiöön. Tyga tuli tunnetuksi debyytti-singlellään ”Coconut Juice”, mutta saavutti suuren yleisön suosion vuonna 2011 julkaistulla singlellään ”Rack City”.


title: Tyga

text: Tyga syntyi 19. marraskuuta 1989 Comptonissa, Kaliforniassa. Hän syntyi puoliksi afroamerikkalaiseen, puoliksi vietnamilaiseen perheeseen. Hän on Gym Class Heroesista tutun Travie McCoyn serkku. Alkuvuodesta 2007 Tyga julkaisi ensimmäisen mixtapensa nimeltä "Young on Probation". Hänen debyyttisinglensä ”Coconut Juice” julkaistiin vuonna 2008 ja kappaleen musiikkivideon ohjasi Rage. Huhtikuussa Tyga julkaisi toisen mixtapensa nimeltä "No Introduction the Series: April 10", jonka toinen osa julkaistiin toukokuussa. Tygalla on vuonna 2012 syntynyt poika King Cairo Stevenson Blac Chynan kanssa. Vuoden 2015 syksyllä Tyga räppäsi Isac Elliotin kappaleessa ”Lipstick”. Tyga on seurustellut Kylie Jennerin kanssa. Nyttemmin he ovat eronneet.


title: Diggy Simmons

text: Daniel Simmons on yhdysvaltalainen tosi-tv esiintyjä, muotisuunnittelija ja räppäri. Hänen isä on Joseph "Rev Run" Simmons joka on yksi hip-hop ryhmä Run D.M.C:n ja levy-yhtiö Def Jamin perustajajäsenistä. Diggyn ensimmäinen mixtape "The First Flight" julkaistiin joulukuussa 2009. Hänen läpimurtonsa tuli kuitenkin vasta kun hän julkaisi freestyle-version Nasin "Made You Look":sta, jonka ansiosta Diggy liittyi Atlantic Records levy-yhtiöön.


title: Diggy Simmons

text: Daniel Dwayne Simmons III syntyi 15. maaliskuuta 1995 Queensissä, New Yorkissa. Hänestä astui julkisuuteen 2005, kun hänen perheestään kertova reality-sarja "Run's House" julkaistiin. Hän liittyi Atlantic Recordsiin 21. maaliskuuta 2010. Tällä hetkellä hän käy kotikoulua. 4. kesäkuuta 2010 Diggyn ensimmäinen single mixtape "AirBorne":sta, Great Expectations julkaistiin kesällä 2010.


title: Diggy Simmons

text: Mixtapet


title: Michael Jackson: The Experience

text: Michael Jackson: The Experience on Michael Jacksonin musiikkiin ja kappaleisiin perustuva videopeli. Sen lisensoi Triumph International ja kehitti sekä julkaisi Ubisoft. Peli julkaistiin 23. marraskuuta 2010 Wii, PlayStation Portable ja Nintendo DS -konsoleille ja 12. huhtikuuta 2011 Xbox 360 ja PlayStation 3 -konsoleille. Peliä kehitetään myös uuden sukupolven Nintendo 3DS ja PlayStation Vita -käsikonsoleille.


title: Pojat ei tanssi

text: Pojat ei tanssi on Herra Ylppö & Ihmiset -yhtyeen toinen albumi. Se julkaistiin 22. tammikuuta 2010 levy-yhtiö Sony BMG:n kautta.


title: Pojat ei tanssi

text: Viikolla 4/2010 albumi saavutti 1. sijan Suomen virallisella albumilistalla sekä on myynyt kultalevyyn oikeuttavan määrän. Albumin tuotti Rauli Eskolin.


title: Pojat ei tanssi

text: Kappaleet säveltänyt Herra Ylppö, Hamid Moeini sekä Jami Westergård.


title: Augustinas Voldemaras

text:
Augustinas Voldemaras (16. huhtikuuta 1883 Dysna, Ignalina – 16. toukokuuta 1942 Moskova) oli liettualainen nationalisti ja poliitikko. Hän toimi Liettuan ensimmäisenä pääministerinä vuonna 1918 ja uudelleen vuosina 1926–1929.
Voldemaras valmistui historian ja filosofian maisteriksi vuonna 1910 Pietarin valtionyliopistosta ja sai väitöskirjastaan kultamitalin. Myöhemmin hänestä tuli filosofian tohtori. Opiskeluaikanaan Voldemarasiin vaikutti vahvasti liettualainen nationalismi ja kansallinen ylpeys. Voldemaras liittyi Pietarissa erääseen opiskelijaryhmään, joka ajoi Liettuan itsenäistymistä Venäjän keisarikunnasta. Hänet valittiin edustajaksi riippumattomien maiden kongressiin Kiovaan syyskuussa 1917.


title: Augustinas Voldemaras

text: Vuonna 1926 osa Liettuan armeijan johdosta oli tyytymätön presidentti Kazys Griniusin hallinnon politiikkaan, ja he alkoivat suunnitella vallankaappausta. He pyysivät tukea Voldemarasilta ja entiseltä presidentiltä Antanas Smetonalta, jotka antoivat tukensa. Grinius syrjäytettiin 17. joulukuuta, jolloin Smetonasta tuli toisen kerran presidentti ja Voldemarasista pääministeri. Myöhemmin Voldemarasista tuli fasistisen Rautasusi-järjestön johtaja. Vaikka Voldemarasin ja Smetonan poliittiset ideologiat olivat melko samanlaiset, oli Smetonan politiikka maltillisempaa. Tämän takia Voldemaras sai tukea äärioikeistolta.


title: Augustinas Voldemaras

text: Voldemaras sai myös vihamiehiä ja joutui murhayrityksen kohteeksi Kaunasissa vuonna 1929. Myöhemmin samana vuonna Voldemarasin ollessa Kansainliiton kokouksessa Smetona syrjäytti hänet pääministerin paikalta ja ryhtyi täysivaltaiseksi diktaattoriksi. Voldemarasin menetettyä pääministeriyden Rautasusi alkoi toimia maanalaisesti ja sai tukea natsi-Saksalta.


title: Augustinas Voldemaras

text: Vuonna 1934 Rautasusi suunnitteli ja toteutti pieleen menneen vallankaappauksen, jossa Voldemarasista olisi tullut Liettuan johtaja. Suunnitelman epäonnistuttua hänet pidätettiin, ja hän oli vankina neljä vuotta. Vankiaikanaan Voldemaras kirjoitti kirjan, jossa käsiteltiin Jeesus Kristuksen elämää historiallisissa lähteissä. Kiistanalaisen luonteen vuoksi kirja kiellettiin Liettuassa.


title: Augustinas Voldemaras

text: Vuonna 1938 Voldemaras armahdettiin ja karkotettiin. Hän yritti palata 1939, mutta hänet pidätettiin ja palautettiin takaisin karkotuspaikkaansa Zarasaihin. Hän yritti palata vielä tämänkin jälkeen useita kertoja politiikkaan, mutta hänet palautettiin aina karkotuspaikkaan. Voldemaras yritti vielä kerran paluuta politiikkaan, kun Neuvostoliitto oli miehittänyt Liettuan kesäkuussa 1940. Kommunistit kuitenkin pidättivät hänet, minkä jälkeen hänen kohtalostaan ei ole tietoa. Vasta myöhemmin selvisi, että hän kuoli vankilassa Moskovassa vuonna 1942.


title: Augustinas Voldemaras

text: Voldemaras oli filologian professori ja hän osasi 16 eri kieltä. Hän oli Liettuan myöhemmän presidentin Valdas Adamkusin kummi.


title: Samsung S5230

text: Samsung S5230 (myös nimillä "Samsung Star", "Tocco Lite", ja "Avila") on eteläkorealaisen Samsungin valmistama kosketusnäytöllä varustettu matkapuhelin. Se julkaistiin huhtikuussa 2009. Puhelin käyttää TouchWiz UI -käyttöliittymää, siinä on kolmen tuuman WQVGA-näyttö, bluetooth ja microSDHC-muistikorttipaikka. Siinä on EDGE, mutta ei tukea 3G-yhteyksille.


title: Samsung S5230

text: Laite on kooltaan 104 x 53 x 11,9 millimetriä ja siinä on esimerkiksi 3,2 megapikselin kamera, FM-radio ja kiihtyvyysanturi.


title: Kopi Luwak

text: Kopi Luwak eli sivettikissakahvi valmistetaan kahvipavuista, jotka kulkevat sivettikissan ruoansulatuskanavan läpi. Kopi Luwak on yksi maailman kalleimmista kahvilaaduista.


title: Kopi Luwak

text: Kopi Luwakia tuotetaan nykyisin häkkitarhoissa, joista sitä saadaan arvioiden mukaan yli 50 tonnia vuodessa. Villeistä sivettikissoista papuja saadaan 250–500 kg vuodessa.


title: Kopi Luwak

text: Indonesiankielinen sana "Kopi" tarkoittaa kahvia ja "Luwak" sivettikissaa. Kopi Luwak valmistuu, kun sivettikissoihin kuuluva musanki syö kahvinmarjoja. Sivettikissa ei voi sulattaa kovia papuja, vaan ne kulkeutuvat ruuansulatuselimistön läpi sivettikissan ulosteeseen. Sivettikissan ulosteessa pavut näkyvät selvästi, ja ne noukitaan ulosteesta. Poimitut pavut pestään ja myydään eteenpäin. Kahvipavut paahdetaan ja jauhetaan ennen kahvijuoman valmistamista.


title: Kopi Luwak

text: Sivettikissan suoliston läpi kulkeminen, vatsahapot ja ruoansulatusentsyymit tuottavat kahvipapuihin omalaatuisen aromin. Maussa kerrotaan olevan vivahteita suklaasta tai karamellista. Johtuen erikoisesta tavasta, jolla kahvi syntyy, sen pavuista maksetaan hyvin kallista kilohintaa: 100 grammaa maksaa noin 30 euroa. Kupillinen niistä tehtyä espressoa voi maksaa 50 puntaa. Vuonna 2012 tätä kahvia myytiin Suomessa n. 300 euron kilohintaan.


title: Kopi Luwak

text: Vuonna 2013 PETA julkaisi tutkimuksen, jonka mukaan kahvintuottajat kohtelevat sivettikissoja huonosti. Kissoilla ei ollut tarpeeksi liikkumatilaa, ja ne olivat aliravittuja.


title: Human (kappale)

text: Human on The Killers -yhtyeen ensimmäinen julkaistu single heidän kolmannelta studioalbumiltaan "Day & Age".


title: Human (kappale)

text: Kappaleen ovat säveltäneet ja sanoittaneet yhtyeen jäsenet Brandon Flowers, Dave Keuning, Ronnie Vannucci Jr. ja Mark Stoermer. Flowers kuvailee kappaleen tyyliä yhdistelmäksi Pet Shop Boysia ja Johnny Cashia. Musiikkivideon ohjasi Danny Drysdale ja se kuvattiin Goblin Valley State Parkissa Utahissa.


title: Human (kappale)

text: Kappale valittiin vuoden 2008 parhaaksi Rolling Stonen lukijaäänestyksessä.


title: Abjektio

text: Abjektio () tarkoittaa sananmukaisesti "hylättynä olemisen tilaa". Sanaa on tutkittu jälkistrukturalismissa jonain, joka luonnostaan häiritsee konventionaalista identiteettiä ja kulttuurin käsitteitä. Abjektion suositun tulkinnan esittää Julia Kristeva esseessään "Pouvoirs de l'horreur" (Kauhun voimat, 1980). Abjektio viittaa Julia Kristevan mukaan inhon, kuvotuksen tai kauhun kaltaiseen tunnereaktioon, joka syntyy, kun jokin filosofinen olio (abjekti) uhkaa rikkoa minuuden ja toiseuden (tai subjektin ja objektin) erottavan rajan. Abjekti uhkaa elämää, ja on siksi perusteellisesti poistettava subjektin elinpiiristä.


title: Abjektio

text: Kristevan mukaan abjekti vastaa juutalaisuudessa iljetyksissä kuvattavia asioita, kuten seksuaalisia perverssioita, murhaa, ruumista, insestiä ja naisellista vartaloa. Oikeastaan abjekti koskettaa kaikkea, joka liittyy varhaiseen suhteeseen äitiin. Jacques Lacanin mukaan lapsi kokee varhaisessa vaiheessa olevansa yhtä äitinsä kanssa. Subjektin kehitys vaatii osien hahmottamista ja erkaantumista äidistä. Peilivaiheen kautta lapsi ymmärtää olevansa oma kokonaisuutensa, minkä jälkeen lapsi astuu paternaalisen lain piiriin. Paluuta ei enää ole, ja äiti on torjuttava. Kristevan mukaan abjektio syntyy kieltämisen kautta, kun maternaalisuus esiintyy subjektille kiellettävänä sisäisenä uhkana.


title: Abjektio

text: Kristeva pitää äärimmäisenä abjektina kuollutta ruumista. Vartalo poistaa normaalisti elääkseen omat jätteensä, kuten ulosteen ja virtsan. Kuollut ruumis ei ole enää poistaja, vaan siitä on tullut oma jätetuotteensa. Ruumis edustaa vartaloa ilman sielua, ja sitä pidetään täysin abjektina.


title: Abjektio

text: Taten määritelmän mukaan abjektitaide "tutkii teemoja, jotka ylittävät ja uhkaavat käsitystämme puhtaudesta ja soveliaisuudesta viitaten erityisesti vartaloon ja ruumiillisiin toimintoihin."


title: Abjektio

text: Abjektitaide sisältää abjektiivisia aiheita, materiaaleja ja sisältöjä. Sanaa ”abjektitaide” käytti Julia Kristeva eseessään "Pouvoirs de l’horreur. Essai sur l’abjection" (1980). Kristeva toi esiin ”abjektion” perustavanlaatuisena itsen ja ei-itsen välisenä erotuksena. Abjektio määriteltiin reaktiona vastakkainasettelulle sellaisen abjektin kanssa, jonka laukaisee inho tai kammo. Tässä yhteydessä se viittaa hävittämisen prosessin tuotteisiin, raatoihin tai hyönteisiin, joilla ei ole kuitenkaan asemaa objekteina, ja jotka eivät kuulu minään, ja näin subjekti näkee ne uhkana, jonka se hylkää. Sana abjekti juontuu latinankielisestä sanasta "abicere" (heittää pois) ja ranskankielisestä sanasta "abject" (inhottava).


title: Abjektio

text: Abjektitaiteen juuret voi jäljittää 1900-luvun alkuun. Surrealistit tekivät ensimmäiset abjektitaideteokset, jotka tulivat erityisen selvästi esille Hans Bellmerin tuotannossa. Abjektitaide herättää usein uskonnollisia ja poliittisia kiistoja, joista eräs tunnetuimpia on esimerkkejä on Andres Serranon valokuva "Piss Christ" (1987), jossa ristiinnaulittu on upotettu taiteilijan virtsaan. Sitä pidettiin aikoinaan abjektitaiteen ikonina. Naistaiteilijat ovat tehneet merkittävää abjektitaidetta, erityisesti yhdistettynä feministisiin keskusteluihin ja lisääntyneeseen huomion kiinnittymiseen vartaloon. Valie Exportin teos "Aktionshose: Genitalpanik" (1969) tematisoi taiteilijan abjektit vartalon osat kuvaamalla itseään pukeutumalla housuihin, joissa ei ole haaroja. 1970-luvun alussa Judy Chicago toi kuukautiset useiden teostensa huomiopisteeksi ("Red Flag", 1971 ja "Menstruation Bathroom" 1972). Muita taiteilijoita, joiden työ yhdistyy tähän lajiin ovat Vito Acconci, Cindy Sherman, Kiki Smith, Carolee Schneemann ja Hannah Wilke.


title: William Henry Pickering

text: William Henry Pickering (15. helmikuuta 1858 – 17. tammikuuta 1938) oli yhdysvaltalainen tähtitieteilijä ja Edward Charles Pickeringin veli.


title: William Henry Pickering

text: Pickering löysi Saturnuksen yhdeksännen kuun Phoeben.


title: Ritvasammalet

text: Ritvasammalet ("Amblystegium") on palmikkosammalten lahkoon kuuluva suku. Suomessa esiintyy kolme suvun lajia. Aiemmin sukuun kuuluneita lajeja on siirretty tammukansammalten ("Hygroamblystegium") sukuun.


title: Brett James Gladman

text: Brett James Gladman (s. 19. huhtikuuta 1966) on kanadalainen tähtitieteilijä ja UBC:n täysprofessori fysiikan ja tähtitieteen osastolla Vancouverissa, Brittiläisessä Kolumbiassa.


title: Ritvasammalet (heimo)

text: Ritvasammalten heimo ("Amblystegiaceae") kuuluu palmikkosammalten lahkoon.


title: Latauslaite

text: Latauslaitteella voidaan tarkoittaa:


title: Tiedon lomitus

text: Tallennustekniikassa tiedon lomitus tai raidoitus () tarkoittaa loogisesti peräkkäisen tiedon, kuten yksittäisten tiedostojen, paloittelua ja palojen tallentamista vuorotellen useammalle eri fyysiselle laitteelle. Vierekkäisiä paloja voidaan kirjoittaa tai lukea samanaikaisesti koska käytettävissä on useampia laitteita. Useamman tallennuslaitteen samanaikainen käyttö parantaa suorituskykyä. Jos laitteet ovat samantasoisia, niiden yhteenlaskettu suoritusteho on periaatteessa yhtä moninkertainen kuin lukumäärä.


title: Tiedon lomitus

text: Lomituksesta on hyötyä vain jos suoritin pystyy lukemaan tai kirjoittamaan tietoa nopeammin kuin yksi laite pystyy lähettämään tai vastaanottamaan sitä. Samaan aikaan kun tietoa siirretään yhdeltä laitteelta, toinen laite voi hakea seuraavaa palaa.


title: Tiedon lomitus

text: Tietojen lomitusta hyödynnetään esimerkiksi tavallisilla RAID-tasoilla 0 ja 5, harvinaisemmilla tasoilla 2, 3, 4 ja 6, sekä useimmilla näiden johdannaisilla erikoistasoilla. Myös looginen taltiohallinta tukee raidoitusta.


title: Tiedon lomitus

text: Tiedon lomitus ja tiedon peilaus ovat eri tekniikoita, joita voidaan käyttää myös yhdessä.


title: Tiedon lomitus

text: Lomituksen etuna on suoritusteho. Joissakin RAID-konfiguraatioissa raidoituksen lisäksi tallennettu pariteetti tai tiedon peilaus parantaa myös vikasietoisuutta. Periaatteessa lomitus sinänsä heikentää vikasietoisuutta koska raitapakan yhdenkin laitteen vioittuminen vahingoittaa todennäköisesti kaikkia tietoja, jotka on lomitettu pakan kaikille laitteille.


title: Tukkanuotta

text: Tukkanuotta oli suomalainen death metal -yhtye, joka perustettiin Helsingissä vuonna 2004. Nykyisen levy-yhtiönsä Stay Heavy Recordsin kautta he julkaisivat ensimmäisen EP:nsä, "Viimeinen nistiretki", maaliskuussa 2009. Yhtyeen sanoitusten teemoihin kuuluvat kuolema, alkoholi, huumeet, seksuaalinen hyväksikäyttö, väkivalta ja häviö. Heidän toinen EP:nsä, "Huomenta suoli", julkaistiin vuoden 2010 alussa. Tukkanuotta teki split-EP:n Goresoerdin kanssa 23. marraskuuta 2010. Kolmannen EP:nsä, "Subukokous", Tukkanuotta julkaisi 22. helmikuuta 2012.


title: Tukkanuotta

text: Lokakuussa 2013 yhtye ilmoitti saaneensa nauhoitettua neljännen EP:nsä, "Poika ja pilves", RED5-studiolla. EP julkaistiin tammikuussa 2014.


title: Tukkanuotta

text: Yhtye lopetti 2014 marraskuussa, mutta soitti vielä viimeisen keikkansa tammikuussa 2015 Helsingin PRKL-klubilla.EP:t


title: Inkoon voimalaitos

text:
Inkoon voimalaitos oli Inkoon kunnassa Jöddbölen kylässä Fagervikin lahden rannalla sijaitseva hiililauhdevoimalaitos. Voimalassa oli neljä vuosina 1974–1978 valmistunutta 250 MW yksikköä.
Laitos oli Pohjoismaiden suurimpia hiililauhdevoimaloita. Laitoksen vieressä on Inkoon satama, jonka Fortumin omaan laituriin (satamaan) voimalan käyttämä kivihiili laivatiin vuoteen 2012 asti.


title: Inkoon voimalaitos

text: Fortum sulki voimalaitoksen nelosyksikön vuonna 2013 ja loput kolme yksikköä vuonna 2014. Viimeisinä vuosina voimala toimi varavoimalana kulutushuippujen tasaamiseen eikä sitä esimerkiksi vuonna 2009 ollut käytetty koeajoja lukuun ottamatta lainkaan. Vuoden 2016 alussa yhtiö kertoi aikomuksestaan purkaa Inkoon hiilivoimalaitos.


title: Danny Alexander

text: Daniel Grian ”Danny” Alexander (s. 15. toukokuuta 1972 Edinburgh, Skotlanti) on brittiläinen poliitikko, joka oli toinen valtiovarainimisteri vuosina 2010–2015. Hän edusti Britannian alahuoneessa liberaalidemokraatteja vuosina 2005–2015.


title: Danny Alexander

text: Danny Alexander syntyi Edinburghissa vuonna 1972. Alexanderit asuivat Dannyn varhaislapsuuden Colonsayn saarella, kunnes perhe muutti Invergarryyn. High schoolin Alexander kävi Fort Williamissa.


title: Danny Alexander

text: Alexander opiskeli Oxfordin yliopistossa filosofiaa, politiikkaa ja taloustiedettä. Hän työskenteli Skotlannin liberaalidemokraattien, European Movement UK:n ja Britain in Europe -ryhmän tiedotus- ja suhdetoiminnassa. Alexander valittiin vuonna 2003 Cairngormsin kansallispuiston tiedotusvastaavaksi.


title: Danny Alexander

text: Alexander valittiin Britannian parlamentin alahuoneeseen vuonna 2005, ja vuonna 2007 hänestä tuli liberaalidemokraattien työ- ja eläkeasioiden varjoministeri. Alexander jätti tehtävän kesäkuussa 2008 keskittyäkseen uuteen asemaansa liberaalidemokraattijohtaja Nick Cleggin kabinettipäällikkönä.


title: Danny Alexander

text: Alexander valittiin vuonna 2010 uudestaan alahuoneeseen. Hän johti vaaleja seuranneissa hallitusneuvotteluissa liberaalidemokraattien ryhmää. Neuvottelut johtivat liberaalidemokraattien ja Konservatiivipuolueen koalitioon. Alexander sai alkujaan paikan Skotlanti-ministerinä, mutta toukokuussa 2010 hänet siirrettiin toiseksi valtiovarainministeriksi David Lawsin eron jälkeen.


title: Danny Alexander

text: Alexander menetti parlamenttipaikkansa vuoden 2015 vaaleissa Drew Henrylle. Liberaalidemokraatit menettivät varsinkin Skotlannin pohjoisosissa asemiaan epäsuositun koalitiohallituksen takia, eikä Alexander saanut tarpeeksi kannatusta uudistaakseen paikkansa.


title: David Laws

text: David Anthony Laws (s. 30. marraskuuta 1965 Surrey, Englanti) on brittiläinen poliitikko. Hän on toiminut parlamentin alahuoneen jäsenenä vuodesta 2001. Laws joutui eroamaan toisen valtiovarainministerin tehtävästä toukokuussa 2010. Laws ehti toimia ministerinä David Cameronin johtamassa koalitiohallituksessa vain muutaman viikon. Hän edustaa liberaalidemokraatteja.


title: Harri Ekonen

text: Harri Tapio Ekonen (s. 11. syyskuuta 1952 Nokia) on suomalainen näyttelijä ja standup-koomikko, joka on vuodesta 1986 lähtien tehnyt kymmeniä rooleja Hämeenlinnan kaupunginteatterissa.


title: Harri Ekonen

text: Ekonen opiskeli puutarhurikoulussa 1973–1974 ja suoritti Työväen näyttämöiden liiton kursseja. Hän työskenteli puutarhurina ja mittausmiehenä 1974–1986 ja toimi harrastelijanäyttelijänä Nokian työväen näyttämöllä 1974–1985, Valkeakosken kaupunginteatterissa sekä näyttelijänä Hämeenlinnan kaupunginteatterissa vuodesta 1986.


title: Jaron Lanier

text: Jaron Lanier (s. 1960) on tietokirjailija, internet-teoreetikko, muusikko ja kuvataiteilija. Hän työskentelee vapaana tutkijana Kalifornian yliopistossa. Yliopistourastaan huolimatta hänellä ei itsellään ole akateemista loppututkintoa. "Time" nimesi hänet vuonna 2010 sadan vaikutusvaltaisimman henkilön joukkoon.


title: Jaron Lanier

text: Lanier on keksinyt käsitteen ”virtuaalitodellisuus” ja perusti ensimmäisen alan tuotteita myyvän yrityksen VPL Research. Teoksessaan "Et ole koje" (2010) Lanier on arvostellut internetin nykyistä kehitystä, jossa persoonan merkitys hämärtyy.


title: Lina Palmgren

text: Lina Palmgren (31. heinäkuuta 1896) oli suomalainen tekstiilitaiteilija. Hän on tehnyt paljon kirkkotekstiilejä ja suunnitellut kirjontamalleja ja muita tekstiilimalleja. Hänen töitään on julkaistu myös postikortteina 1920-luvulla ja myöhemmin myös Kristillinen taideseura julkaisi hänen töistään noin 20 kortin sarjan.


title: Lina Palmgren

text: Hän oli mukana Suomen Käsityön Ystävien toiminnassa ainakin vuonna 1908 valmistaen muun muassa Tampereen Tuomiokirkkoon Hugo Simbergin suunnitteleman alttarivaatteen, jossa on kuvattuna kaksi viheriöivää palmunlehvää ristikkäin ja suuria veripisaroita. Hän suunnitteli myös Jugend-aiheisia malleja Suomen Käsityön Ystäville. Viinikan kirkossa Tampereella on vihkiristeillä koristeltu violetinvärinen antependium, alttarivaate, jonka Lina Palmgren on tehnyt 1930-luvun alussa Suomen Käsityön Ystävien ompelimossa.


title: Kustaa Heikkilä (taidemaalari)

text: Kustaa Heikkilä (16. huhtikuuta 1870 Siikajoki – 14. heinäkuuta 1937 Sammatti) oli suomalainen taidemaalari. Hänen vanhempansa olivat maanviljelijä Juho Heikkilä ja Maria Juhontytär. Kustaa opiskeli Taideteollisessa keskuskoulussa 1894–1895 ja 1897–1899 sekä Suomen Taideyhdistyksen piirustuskoulussa 1899–1902. Hän toimi myös puuseppänä ja ryhtyi myöhemmin maanviljelijäksi. Hän sai taitavana kivipiirtäjänä tehdä litografioina ensimmäisiä Valistuksen opetustauluja. Hänen töistään on tehty myös postikortteja. Hänen tekemiään ovat Valistuksen maantiedesarjan taulut 1–7 ja 9. Nämä taulut tekivät myöhemmin uudestaan Vihtori Ylinen ja Theodor Björnström.


title: Willie Weeks

text: Willie Weeks (s. 1947 Salemburg, Pohjois-Carolina, Yhdysvallat) on yhdysvaltalainen bassokitaristi. Hän on saavuttanut kuuluisuutta useiden tyylilajien parissa. Enimmäkseen hän on toiminut sessiomuusikkona ja työskennellyt usean rockin suuren nimen kanssa. Hän oli muun muassa Eric Claptonin yleisin basisti tämän vuosien 2006–07 maailmankiertueella. Muita kuuluisia muusikoita, joiden kanssa Weeks on työskennellyt, ovat muun muassa David Bowie, Billy Joel, B.B. King, George Harrison, Rod Stewart ja Stevie Wonder.


title: Hullu rakkaus

text: Hullu rakkaus ("L’amour fou"), on André Bretonin vuonna 1937 ilmestynyt kirja. Sen on suomentanut Janne Salo, ja suomennoksen on vuonna 2010 julkaissut Kustannusosakeyhtiö Sammakko.


title: Hullu rakkaus

text: Teoksessa Breton vastaa kysymykseen, miten rakkauden voi säilyttää tuoreena, että keino on surrealismi. Surrealismin avulla rakkaus säilyy välittömänä, kun se koetaan kuin ensimmäistä kertaa. Teos kertoo yhden satunnaisen kohtaamisen tarinan, jossa kertoja kohtaa kahvilassa naisen, jonka lumoihin hän jää.


title: Hullu rakkaus

text: "Hullu rakkaus" koostuu esseistä, joissa Breton liikkuu vapaasti sekä omien kokemustensa ja elämystensä että taiteen kentällä. Hän analysoi omia rakkauskokemuksiaan, vaeltelee Pariisin kaduilla ja kujilla ja tekee löytöjä, ihailee Teneriffan luontoa, palaa varhaiseen Auringonkukka-runoonsa, jota hän pitää enteellisenä, tarkastelee Paul Cézannen maalausta "Hirttäytyneen miehen talo" ja kirjoittaa kirjeen 16-vuotiaalle tyttärelleen. Tekstin lomassa on aiheeseen liittyviä mustavalkoisia valokuvia.


title: Hullu rakkaus

text: Breton pohtii rakkauden etiikkaa unen ja valveen rajamaastossa liikkuen. Teksti on vapaasti assosioivaa, kiemuraista ja vahvalla eroottisella pohjavireellä varustettua. Myös tummasävyinen huumori esiintyy teoksessa toisinaan.


title: Hullu rakkaus

text: "Helsingin Sanomien" Jarkko Koskelaisen mukaan teos vaipuu itsekeskeisyyteen ja sen keskipiste on André Breton ja hänelle merkitykselliset asiat.


title: Abruzzinmastiffi

text: Abruzzinmastiffi ("Mastino Abruzzese") on italialainen koirarotu, jota kutsutaan joskus myös "abruzzinpaimenkoiraksi" ja tunnetaan kotialueellaan Abruzzissa "pecorankoirana". Se on maremmano-abruzzesen sukulaisrotu, joskin tätä kookkaampi, alkuperäisen Abruzzi-linjan edustaja. Jotkut urokset saattavat painaa jopa 100 kiloa. Joitain yksilöitä on viety laumanvartijoiksi Yhdysvaltoihin ja Norjaan, joissa ne ovat menestyksekkäästi torjuneet karhujen hyökkäyksiä.


title: Abruzzinmastiffi

text: Abruzzinmastiffin tyyppi on melko epäyhtenäinen, koska se on vielä nykyäänkin jalostamaton maatiaisrotu. Viime vuosien aikana sitä ollaan yritetty yhtenäistää tietyn standardin mukaiseksi, minkä johdosta osa eri alueiden paikallismuunnoksista on kadonnut jo sukupuuttoon. Nykyisin olevissa olevia muunnoksia on seitsemää eri päätyyppiä, ja niiden välillä on selvästi tiettyjä eroavaisuuksia.


title: Abruzzinmastiffi

text: Marsicalaisella ("Marsicano") muunnoksella on suuri pää, joka muistuttaa hieman leijonan päätä. Sen rakenne on roteva, rintakehä syvä ja purenta leikkaava. Säkäkorkeus on 70–75 cm ja paino 40–60 kg. Toisin kuin muualla Italiassa, Marsicassa on vielä ruskeakarhuja, joita vastaan tämä paikallismuunnos laumoja puolustaa.


title: Abruzzinmastiffi

text: L'aquilalaisella ("Aquilano") muunnoksella on huomiota herättävä rakenne ja kookas pää, joka on marsicalaisen muunnoksen päätä pidempi. Sillä on yleensä tasapurenta. Keskimääräinen säkäkorkeus on 75–83 cm, mutta jotkin yksilöt kasvavat vieläkin kookkaammiksi. Paino on 60–80 kg. Nuoret koirat näyttävät pitkiltä ja laihoilta, mutta noin kolmen vuoden iässä korkeuskasvu loppuu ja paino alkaa saavuttaa lopullisen lukemansa. Muunnosta tapaa L'Aquilan maakunnassa eniten Gran Sasso d'Italia-vuoriston ja Peligna-laakson liepeillä sijaitsevissa kylissä.


title: Abruzzinmastiffi

text: Pescocostanzolainen muunnos muistuttaa enemmän maremmano-abruzzesea kuin työlinjaista abruzzinmastiffia. Se on myös paljon pienikokoisempi kuin muut paikallisvariaatiot: sen säkäkorkeus on 68–72 cm eikä se ole kovinkaan vankkarakenteinen. Sillä on susimainen pää ja luonteeltaan se on erittäin reviiritietoinen.


title: Abruzzinmastiffi

text: Maiellalainen muunnos on l'aquilalaisen ja pescocostanzolaisen tyypin välimuoto: sen rakenne on samanlainen kuin ensiksi mainitulla, mutta sen susimainen pää muistuttaa jälkimmäistä. Joillain yksilöillä pää voi kuitenkin olla myös karhumainen. Karvat muodostavat tuuhean kauluksen niskan ja rintakehän alueelle, joka muistuttaa hyvin paljon leijonan harjaa.


title: Abruzzinmastiffi

text: Peligni-muunnos ("Peligno") on ulkoisesti hyvin samanlainen kuin l'aquilalainen muunnos, mutta eroaa tästä luonteensa puolesta. Sillä on karhumainen pää ja pitkä, tuuhea karvapeite. Se on erittäin kookas ja voi painaa jopa 100 kg. Se on erittäin omistautunut työlleen ja saattaa suojella lampaita jopa muilta lammaslaumoilta. Muunnos oli erittäin laajalle levinnyt vielä 1950-luvulla, mutta suden katoaminen alueelta johti populaation jyrkkään laskuun.


title: Biellanpaimenkoira

text: Biellanpaimenkoira ("Cane Pastore Biellese"), joka tunnetaan myös nimellä "Cane di Oropa" on italialainen koirarotu. Se on keskikokoinen, voimakas ja erittäin sisukas koira jota käytetään Italian läntisillä Alpeilla Biellan maakunnassa lammas- ja karjalaumojen ajoon. Se polveutuu maaseudun paimenkoirista joita on ollut Alpeilla Antiikin ajoista lähtien. Se on hyvin tottelevainen ja ketterä työkoira, joka kykenee juoksemaan ylös alas jyrkkiä vuoristorinteitä pitkin kaiket päivät ohjaillakseen karjaa. Se syntyy usein töpöhäntäisenä. Karvapeite on lyhyttä tai keskipitkää ja voi olla joko sileää tai hieman karkeaa. Väri on yleensä marmori ("merle"), marmori mustin ja ruosteenruskein merkein, musta tai ruskea eri sävyissään. Silmien tulee olla ruskeat ja sinisiä silmiä pidetään virheenä.


title: Italianpaimenkoira

text: Italianpaimenkoira ("Cane Pastore Italiano) on italialainen koirarotu.


title: Italianpaimenkoira

text: Koiran koko vaihtelee keskikokoisesta suureen. Kookkaudestaan huolimatta se on erittäin ketterä ja voimakas. Urokset ovat 62-70 cm ja nartut 56-65 cm korkeita. Paino on uroksilla 35-45 kg ja nartuilla 25-35 kg.


title: Italianpaimenkoira

text: Italianpaimenkoiran historia alkoi vuonna 1975 kun Piero Accettella pescaralaisesta "Little Ranch Cepagatti"-kennelistä huomasi Abruzzin, Marchen, Pohjois-Lazion, Toscanan ja Umbrian alueilla keskikokoisia koiria joilla oli susimaisia piirteitä ja joita käytettiin karjapaimenina. Rotu tunnettiin paikallisten keskuudessa nimellä cane toccatore. Accettella risteytti sen abruzzinmastiffin kanssa suurentaakseen kokoa. Risteytyksen tuloksena oli erittäin älykäs, vieraita kohtaan varautunut koira, joka oli sinnikäs omaisuuden ja karjan vahti. Rotu on ihanteellinen vartio- ja suojeluskoira ja se on helppo kouluttaa näihin tehtäviin.


title: Italianpaimenkoira

text: Rotu on erittäin terve. Se on sukukypsä 4-vuotiaana ja voi elää peräti 17-vuotiaaksi.


title: Mohamed el-Fatatry

text: Mohamed el-Fatatry (s. 1984 Arabiemiirikunnat) on egyptiläinen Suomessa asuva media-alan yrittäjä. Hän perusti muslimiportaalin Muxlim.com. Muxlim sai vuonna 2009 Tasavallan presidentin kansainvälistymispalkinnon. Sittemmin Muxlim.com teki miljoonatappiot ja lopetti toimintansa.


title: Mohamed el-Fatatry

text: El-Fatatryn vanhemmat ovat toimittajia, jotka el-Fatartyn syntyessä työskentelivät Arabiemiraateissa. Hän tuli Suomeen opiskelemaan mediatekniikkaa ammattikorkeakoulu Evtekiin "koska opiskelu oli ilmaista". Hänen yrittäjähenkisyytensä huomattiin ja häntä kehotettiin kehittelemään ideoita. Opinnot jäivät kuitenkin kesken el-Fatatryn keskittyessä nettisivuihinsa.


title: Cane toccatore

text: Cane toccatore on italialainen koirarotu jonka työ on ajaa lammaslaumoja minne paimen haluaa ne vietävän. Tietyillä Italian alueilla se tunnetaan myös nimellä "Cane Paratore".


title: Cane toccatore

text: Koira on ulkonäöltään susimainen, 50-55 cm korkea ja painaa 20-25 kg. Sen tuntomerkkeihin kuuluvat pystyt korvat, susimainen pää ja leikkaava purenta. Karvapeitteen pohjavilla on tiheää ja väritys harmaa, ruskea, musta tai leoparditäplikäs.


title: Cane toccatore

text: Koira on äärimmäisen ketterä, nopea, voimakas ja hyvin sisukas. Se voi työskennellä aamusta illankoittoon ja on aina menossa. Se on hyvin älykäs ja valpas koira, joka kykenee vaativaan työhön. Se on reviiritietoinen ja sillä on luonnollinen vartiovietti ollen kuitenkin rakastava perhettään kohtaan ja siitä saakin loistavan perhekoiran. Se voi työskennellä kaikissa ilmastoissa ja on hyvin taloudellinen.


title: Cane toccatore

text: Rodun nimi johtuu siitä että se näykkii karjan kannuksia saadakseen sen liikkeelle. Se jalostettiin työskentelyominaisuuksia silmällä pitäen. Siinä on jonkin verran suden perimää, sillä kesyt toccatoret ovat joutuneet toisinaan tekemisiin villien susien kanssa. Italianpaimenkoira jalostettiin cane toccatoren ja abruzzinmastiffin risteytyksestä.


title: Cane da presa

text: Cane da presa on italialainen koirarotu, alkuperäinen 'työtyyppinen' vastine napolinmastiffille. Ennen vuotta 1946 napolinmastiffia, cane da presaa ja cane corsoa ei mitenkään eritelty toisistaan, vaan niitä käytettiin vain kolmena eri nimenä samalle koiralle. Nykyinen napolinmastiffi poikkeaa alkuperäisestä ja onkin nykyään näyttelykoiraksi jalostettu. Alkuperäisen "mastinon" (= italiaksi mastiffi) ihailijat ovat perustaneet järjestön joka yrittää koota yhteen ne jäljellä olevat yksilöt jotka vastaavat paremmin vuoden 1946 napolinmastiffin/cane corson/cane da presan rotumääritelmää. Tämä on toinen pelastus, joka on tehty tästä proto-rodusta.


title: Sardinianvinttikoira

text: Sardinianvinttikoira ("Levriero Sardo") eli "Cani de Lèpori" on italialainen koirarotu. Se on yksi Italian harvinaisimmista roduista: vain 100 yksilöä on jäljellä eikä rodulle omistautuneita kasvattajiakaan ole kuin muutama. Se on hyvin vanha ja foinikialaisten kauppiaiden uskotaan tuoneen sen Sardiniaan. On kaksi eri linjaa: vaaleanruskea ja musta. Tätä vinttikoiraa käytetään jäniksen metsästykseen. Se on 58–62 cm korkea ja painaa 18–22 kg.


title: Salibandyn naisten SM-sarja 1988–1989

text: Kausi 1988–1989 oli ensimmäinen kerta, kun naiset pelasivat Suomen mestaruudesta. Naisten sarjassa oli vain viisi joukkuetta, ja neliotteluisen sarjan voitti jyväskyläläinen Blue Eyes Team (lyh. BET). Hopea ja pronssia ottivat ahvenanmaalaiset BGD ja VÅSC.


title: Fredrik von Zansen

text: Väinö Fredrik von Zansen (24. joulukuuta 1877 Kuhmoinen – 17. maaliskuuta 1965 Hämeenlinna) oli suomalainen opettaja, hieroja ja suomeksi sekä ruotsiksi kirjoittanut runoilija. Von Zansen oli syntymästään saakka sokea.


title: Fredrik von Zansen

text: Von Zansenin vanhemmat olivat maanmittari Fredrik Frithiof Maximilian Gottlieb von Zansen ja Erika Gustava Lindeqvist. Perheen kotitila joutui pakkohuutokauppaan ja perhe muutti sitten Hämeenlinnaan. Von Zansen oppi kotona pistekirjoituksen ja 12-vuotiaana hän meni oppilaaksi Helsingissä Maneesikadulla sijainneeseen sokeainkouluun.


title: Fredrik von Zansen

text: Von Zansen toimi Helsingin sokeainkoulun apuopettajaana 1901–1902 sekä työkoulun johtajana ja opettajana 1900–1906. Hän kävi Axel Mauri Hartean vuonna 1893 perustaman "Suomen kansanomaisen hieromaopiston" ja työskenteli sitten hierojana Turussa 1908–1936. Von Zansen johti myös "Gymnos"-nimistä hieromaopistoa. Von Zansen oli päätoimittajana Varjojen Mailta-lehdessä 1937–1953 ja Finlands Blindorgan-lehdessä 1937–1945.


title: Fredrik von Zansen

text: Von Zansen kirjoitti runoja sekä suomen että ruotsin kielellä. Hän julkaisi omakustanteina kaksi runokokoelmaa "Sointuja ja soraääniä I – II".


title: Vuorirälssi

text: Vuorirälssi (, vapaus) oli kaivosteollisuuden edistämiseksi muodostettu ihmisryhmä, jolle valtio antoi rälssivapauden, jotta vuorimiehen elinkeino menestyisi paremmin. Rälssivapauteen sisältyi paitsi tavallinen verovapaus, myös vapautus ratsu- ja sotilaspalveluksesta, sotaväenotosta ja kruununkymmenyksistä. Ruotsissa vuorirälssi perustettiin keskiajalla. Joissakin 1600-luvulla myönnetyissä vuoriprivilegeissä (erioikeus) valtio takasi vapautukset myös Suomeen muuttavalle vuorimiehelle hänen tehdastilallaan.


title: Lordoosi

text:
Lordoosi on lääketieteellinen nimi selkärangan notkoille. Lordoosi esiintyy terveen selkärangan kahdessa osassa, kaularangassa (nikamat C 1-7) ja lannerangassa (nikamat L 1-5).
Lordoosi ja kyfoosi ovat selkärangan ja nikamavälilevyjen haitattomalle kuormitukselle ja kehon tasapainolle välttämättömiä.


title: Pardogge

text: Pardogge ("Cane Partenope") on australialais-italialainen koirarotu.


title: Pardogge

text: Pardogge on laumanvartija, joka jalostettiin vuonna 1985 kahdessa eri jalostusryhmässä: toista johti pohjoisitalialainen koirankasvattaja Luigi Langella ja toista australialainen lammasfarmari ja koiraharrastaja Frank V. Mannhau. Rotu jalostettiin suojelemaan lammaslaumoja dingojen hyökkäyksiltä. Se luokitellaan molossikoiraksi ja on tulos molossien ja muutaman muun rodun risteytyksestä.


title: Pardogge

text: Jalostuksessa käytetyt rodut ja niiden osuudet perimässä olivat:


title: Pardogge

text: Jokainen rotu toi erinäisiä piirteitä pardoggen perimään: se on lyhytkarvainen, pystykorvainen ja vahvaleukainen. Urokset ovat 60-68 centtimetriä korkeita.


title: Pardogge

text: On kaksi jalostusryhmää, toinen Italiassa nimellä "pardogge italiano" ja toinen Australiassa nimellä "aussie pardog".


title: Skoptsit

text: Skoptsit ( 'kuohilaat') olivat keisarillisella Venäjällä vaikuttanut uskonnollinen ryhmä. Skoptsit tunnetaan parhaiten miesten kuohitsemisesta ja naisten rintojen poistamisesta, koska heidän oppiensa mukaan seksuaalista himoa oli vältettävä. Liike alkoi toimia 1700-luvun jälkipuoliskolla. Sekä Venäjän imperiumi että Neuvosto-Venäjä vainosivat lahkoa, mutta se kasvoi silti jonkin verran ennen kuin se hiipui olemattomiin 1900-luvulla.


title: Skoptsit

text: Nimi "skoptsi" on sanan "skopets" monikko. Sana tarkoittaa kuohilasta. Kuten jo liikeen nimi osoittaa, sen tärkein piirre oli kastraatio. Skoptsit uskoivat, että jouduttuaan karkotetuiksi Eedenin puutarhasta Aatami ja Eeva saivat kielletyn hedelmän puolikkaat ruumiisiinsa kiveksinä ja rintoina. Niinpä näiden elinten poistaminen palautti skoptsit tilaan, joka vallitsi ennen syntiinlankeemusta, koska lahkon uskomuksen mukaan Jumala loi ihmisen ilman sukupuolielimiä.


title: Skoptsit

text: Kastraatioita oli kahdenlaisia: "vähäisempi" ja "suurempi sinetti" (osittainen ja täydellinen kastraatio). Miehillä "vähäisempi" tarkoitti vain kivesten poistoa, "suurempi" myös peniksen poistoa. Tässä he sanoivat noudattavansa Jeesuksen ohjetta — Matteus 19:12 ja 18:8,9.


title: Skoptsit

text: Varhaisin merkintä naisten kastraatiosta on vuodelta 1815. Yleensä vain rinnat poistettiin, kuten vuoden 1911 "Encyclopædia Britannica" mainitsee. On myös mainintoja häpyhuulten poistamisesta. Skoptsit uskoivat myös, että "maailman pahuus" on juurtunut "lepostiin" (ruumiillinen kauneus, seksuaalisuus, himo jne.), joka estää saamasta yhteyttä Jumalaan. Täydellisyys saavutetaan, kun poistetaan syyt, niin että sielu voi vapautua. Kuohitseminen varmistaa sen, ettei ainuttakaan "lepostin" aiheuttamaa syntiä voi tehdä.


title: Skoptsit

text: "Suuremman sinetin" tehneet miehet käyttivät virtsatessaan apuna lehmän sarvea. Leikkaukset suoritettiin alkeellisilla välineillä, kuten nahka- ja partaveitsellä, eikä kivunlievitystä ollut. Silminnäkijöiden kuvausten mukana naisten rinnat kurottiin narulla ja miehet hauduttivat kiveksiään kuumassa vedessä ennen irrottamista.


title: Skoptsit

text: Venäjän viranomaiset havahtuivat skoptsien olemassaoloon vuonna 1771 Orjolin alueella. Talonpoika nimeltä Andrei Ivanov tuomittiin hänen houkuteltuaan 13 muuta talonpoikaa kastroimaan itsensä. Hänen apulaisenaan toimi toinen talonpoika nimeltään Kondrati Selivanov. Tutkinnan jälkeen Ivanov ruoskittiin ja lähetettiin Siperiaan. Selivanov pakeni, mutta hänet pidätettiin uudestaan vuonna 1775.


title: Skoptsit

text: Skoptsien liike kuitenkin kasvoi. Selivanov pakeni Siperiasta ja julistautui Jumalan pojan inkarnaatioksi Venäjän tsaari Pietari III:n hahmossa. (Pietari III oli ollut suosittu vanhauskoisten keskuudessa, koska hän salli heille omantunnonvapauden, sekä talonpoikien keskuudessa, koska he saivat omaa maata maareformissa.) Selivanov otti tittelikseen "Jumalten Jumala ja Kuningasten Kuningas" sekä julisti mahdollistaneensa uskovien pelastuksen kastraation välityksellä.


title: Skoptsit

text: Selivanov eli 18 vuotta Pietarissa opetuslapsensa rakennuttamassa talossa ja nautti kaksinkertaista kunniaa Kristuksena ja tsaarina. Vuonna 1797 hänet pidätettiin jälleen tsaari Paavali I:n määräyksestä ja vangittiin hullujenhuoneeseen. Tsaari Aleksanteri I:n aikana hänet vapautettiin, mutta hän joutui vuonna 1820 jälleen lukkojen taakse, tällä kertaa luostariin Suzdalissa. Hän kuoli siellä vuonna 1832 noin satavuotiaana.


title: Skoptsit

text: Skoptsien liike ei kuitenkaan kuollut. Liikkeen jäseniksi ei liittynyt ainoastaan talonpoikia; myös ylhäisön jäseniä, sotilashenkilöitä, siviilivirkamiehiä, pappeja ja kauppiaita liittyi sen riveihin. Vaikka vuosina 1847–1866 karkotettiin 515 miestä ja 240 naista Siperiaan, liikkeen olemassaoloon se ei vaikuttanut. Vuonna 1884 lahkoon kuului ainakin 5444 jäsentä, joista 1465 naista. Näistä 703 miestä ja 100 naista oli antanut kastroida itsensä.


title: Skoptsit

text: Skoptseja vastaan yritettiin taistella eri tavoin, kuten asettamalla heidät naurunalaisiksi: miespuolisia skoptseja kuljetettiin kylien läpi puettuina naisten vaatteisiin ja narrinhattuun. Vuonna 1876 karkotettiin 130 skoptsia. Vainoja paetakseen jotkut lahkon jäsenet poistuivat maasta, enimmäkseen Romaniaan, ja siellä jotkut heistä sekoittuivat vanhauskoisiin pakolaisiin, jotka tunnetaan "lipovaneina". Vaikka Venäjällä laki oli ankara ja vaati jokaista eunukkia rekisteröitymään, ei skoptsiliikkeen suosio vähentynyt.


title: Skoptsit

text: 1900-luvun alussa liikkeellä saattoi olla niinkin paljon kuin 100 000 seuraajaa, vaikka vaino jatkui ja liikkeen jäseniä joutui oikeuteen. Neuvostovallan alla vaino sekä kollektivisointi vähensivät jäsenmäärää raportoituun muutamaan tuhanteen vuonna 1929. Liikkeen uskotaan lähestulkoon kadonneen nykyaikaan mennessä.


title: Skoptsit

text: Kartanolaisuuden perustaja Alma Kartano oleskeli 1900-luvun alkupuolella pitkähköjä aikoja Inkerinmaalla, jossa hän tutustui paikallisen, Satakunnassa vaikuttaneen saarnaajan Voldemar Kurjen johdolla skoptsien ja hlystien eli "piiskaajien" yhteisöihin. Näihin liikkeisiin tutustuminen vakuutti Kartanon siitä, että kaikki seksuaalisuus oli pahasta, myös avioliitossa.


title: Skoptsit

text: Skoptsit eivät täysin tuominneet avioliittoa, ja joskus sallittiin yksi lapsi, Bukarestissa oleville kaksi, ennen täyttä jäsenyyttä.


title: Skoptsit

text: Skoptsit eivät olleet pessimistisiä maailmanlopun odottajia, vaan he tähtäsivät paremminkin yksilön täydellistämiseen. Uskonnollisiin seremonioihin kuului hymnien laulamista, antautuminen kiihkeään, hurmostilaan päättyvään tanssiin (samoin kuin hlystit ("piiskaajat") ja sufilaisuuden tanssivat derviššit). Kaikilta jäseniltä vaadittiin tiukat valat salassapidosta. Jäsenet myös auttoivat toisiaan tarvittaessa.


title: Skoptsit

text: Kokoontumiset järjestettiin öisin kellareissa ja kestivät aamunkoittoon. Näissä miesten yllä oli pitkä, väljä valkoinen paita vyöllä ja väljät housut. Myös naiset pukeutuivat valkoiseen. Kaikilla oli joko valkoiset sukat tai olivat paljasjaloin. He kutsuivat itseään "valkeiksi kyyhkyiksi".


title: Skoptsit

text:
Skoptsit olivat millenarianisteja ja odottivat Messiasta, joka perustaisi pyhien (eli puhtaiden) valtakunnan. He uskoivat Messiaan tulevan vasta, kun skoptsien lukumäärä olisi 144 000 (Ilmestyskirjan 14:1,3), ja he ponnistelivat saavuttaakseen sen. Vuoteen 1911 mennessä monien skoptsien mielessä on sanottu olleen ajatus, että heidän oppinsa täyttyi siveässä syrjässä elämisessä.
Alfred Besterin sci-fi-kirjassa "Määränpäänä tähdet" ("The Stars My Destination", 1956) esitellään futuristinen versio skoptsilahkosta, joka opettaa kaikkien aistihavaintojen olevan väärin, ja jäseniksi tulevien kaikki aistinhermot katkaistaan.


title: Vihreä salmiakki

text: Vihreä salmiakki on rap-artisti Heikki Kuulan ensimmäinen sooloalbumi. Sen julkaisi Yellowmic Records vuonna 2006.


title: Verorupla

text: Verorupla oli Suomessa 1849–1924 käytössä ollut maaveron veroyksikkö. Se otettiin käyttöön vanhojen veronosoitusten sijaan koko maassa Viipurin lääniä ja entistä Tornion kihlakuntaa lukuun ottamatta. Vanhojen verolukujen sijaan tuli siten yksi ainoa veroluku. Ruplissa laskettava vero saatiin, kun määritettiin talon kullekin veroparselille 15 viimeisen vuoden keskimääräinen taksahinta. Näin saatu vero jaettiin raha-, vilja-, kaura-, voi- ja taliveroon eli vero suoritettiin osaksi rahana, osaksi luonnontuotteina.


title: Greatest Hits (Mariah Careyn albumi)

text: Greatest Hits on yhdysvaltalaisen laulajan Mariah Careyn kolmas kokoelma-albumi. Albumi julkaistiin Yhdysvalloissa 4. joulukuuta 2001 ja se koostuu kahdesta cd:stä, mille on koottu hänen suurimpia hittejään.


title: Fonninpaimenkoira

text: Fonninpaimenkoira ("Pastore Fonnese") on puolipitkäkarvainen italialainen koirarotu, joka muistuttaa pitkäkarvaisia espanjalaisia ja portugalilaisia paimenkoiria. Se on ketterä ja ahkera työkoira, mutta myös erittäin reviiritietoinen ja vieraita kohtaan aggressiivinen. FCI ei ole tunnustanut sitä viralliseksi roduksi, mutta se on Italian Kennelliiton Ente Nazionale della Cinofilia Italiana:n hyväksymä ja rekisteröimä.


title: Fonninpaimenkoira

text: Alkuperämaa: Italia - Sardinian alue, yleinen suuressa osassa saarta.


title: Fonninpaimenkoira

text: Käyttötarkoitus: Erinomainen vahtikoira ja laumanvartija.


title: Fonninpaimenkoira

text: FCI-luokitus: Ryhmä 2 Pinserin ja snautserin tyyppiset koirat, molossikoirat ja sveitsinpaimenkoirat.


title: Fonninpaimenkoira

text: Keskikokoinen koira. Keskivahvan rungon pituus on hieman säkäkorkeutta suurempi.


title: Fonninpaimenkoira

text: Käyttäytyminen ja luonne: Työkoira, joka ei koskaan osoita aggressiota niitä eläimiä kohtaan joista sen on määrä pitää huolta. Kuitenkin tarpeen vaatiessa hyvä ja puolustushalukas laumanvartija mahdollisia petoja - kuten kettuja tai villikoiria - vastaan. Maalaiskoiran tausta on tehnyt siitä uskollisen ja luotettavan kumppanin. Omistajan tulee tuntea koiran ominaisuudet hyvin ja osata arvostaa sen alkukantaista, karskia maatiaisluonnetta, älykkyyttä, omanarvontuntoa ja voimakasta vartioviettiä. Lisäksi se vaatii runsaasti liikuntaa pysyäkseen fyysisesti ja henkisesti tasapainoisena.


title: Fonninpaimenkoira

text: Tärkeitä mittasuhteita: Rungon pituus 5-10 % säkäkorkeutta suurempi. Pään pituus kirsusta niskakyhmyyn lähes 38 % säkäkorkeudesta.


title: Fonninpaimenkoira

text: Keskivahva kallo; selvästi erottuva niskakyhmy; leveä, lihaisa ja musta kirsu. Kallon pituus suhteutettuna kuonon pituuteen on 1:1.


title: Fonninpaimenkoira

text: Kallo: Hieman kaareutunut, samanpituinen poskikaarten kanssa. Poskikaaret selvästi erottuvat, poskiontelot eivät kovin korostuneet.


title: Fonninpaimenkoira

text:
Kuono: Kuono voimakas, edestä katsoen neliömäinen, hieman kirsua kohden kapeneva. Kirsu leveä ja kuononselän kanssa yhdensuuntainen, sieraimet suuret ja avoimet. Huulet leveät, tiiviit ja hyvin pigmentoituneet. Hampaat valkoiset, hyvin kehittyneet ja linjanmyötäiset. Puutteeton hammasrivistö. Sekä tasapurenta että leikkaava purenta sallitaan.
Silmät: Soikeat, suuret, lähelle toisiaan asettuneet, meripihkanväriset (vaaleasta tummaan). Silmäluomet pigmentoituneet. Rotua kuvaava sanonta "apinannaama" ("faccia da scimmia") johtuu selvästi erottuvista kulmakaarista. Erittäin intensiivinen katse on yksi rodun keskeisimmistä tuntomerkeistä: se on hieman surullinen, syvä ja "virallinen".


title: Fonninpaimenkoira

text: Korvat: Kolmionmuotoiset, riippuvat, 7-8 cm pitkät, poskien yläpuolelle yltävät. Koiran ollessa valppaana asettuvat erittäin tiiviisti poskia vasten.


title: Fonninpaimenkoira

text: Niska: Voimakas, kiinteä ja lihaksikas. Keskipitkä, noin 1/3 säkäkorkeudesta. Ei löysää kaulanahkaa. Säkä ja olkavarret liittyvät toisiinsa sopusointuisesti.


title: Fonninpaimenkoira

text: Rintakehä: Kohtuullisen leveä ja lihaksikas, leveys yhtäläinen kylkien leveyden kanssa. Rintalasta sijaitsee lapaluun ja olkalavan välisen kulman tasolla. Rinnanympärys kyynärlavoista mitattuna yli 25 % säkäkorkeudesta.


title: Fonninpaimenkoira

text: Ylälinja: Suora ja tasainen, säkä hieman korostunut.


title: Fonninpaimenkoira

text: Selkä: Leveä ja pitkä, 1/3 säkäkorkeudesta. Kyljet kohtuullisen leveät, kylkiluut hieman kaareutuvat.


title: Fonninpaimenkoira

text: Lantio: Vahva ja lihaksikas. Kaltevuus noin 15 astetta. Sulautuu sopusointuisesti yhteen selän kanssa.


title: Fonninpaimenkoira

text: Häntä: Ei kovin korkealle kiinnittynyt, juuri kinnernivelen yläpuolelle yltävä. Tyvestä leveä, paksu ja voimakas, kärkeä kohden asteittain kapeneva. Levossa pumpun kahvan muotoinen. Liikkeessä yltää hieman selkälinjan yläpuolelle, mutta koiran ei pidä koskaan kantaa sitä pystysuorassa. Jotkut pennut syntyvät hännättöminä tai töpöhäntäisinä, mutta pitkän hännän typistäminen on kielletty myös Italiassa.


title: Fonninpaimenkoira

text: Eturaajat: Voimakkaat, kapeat ja suorat, edestä ja sivusta katsottuna kohtisuorat. Olkalavat kiinteät, lihaksikkaat ja tiiviisti rungonmyötäiset, olkavarret 110-120 asteen kulmassa. Kyynärlavat rungonmyötäiset. Kämmenluu melko pitkä, 10 asteen kulmassa. Kannukset tulee löytyä molemmista eturaajoista. Käpälät ovaalinmuotoiset, varpaat tiiviisti toisiaan myötäilevät, anturat mustat, kovat ja kestävät. Kynnet aina mustat ja kiinteät.


title: Fonninpaimenkoira

text: Takaraajat: Kiinteät, lihaksikkaat ja kohtisuorat, antavat vaikutelman voimasta ja ketteryydestä. Reidet suuret ja taipuneet, noin 75 asteen kulmassa. Reisiluun, sääriluun ja polvilumpion välinen kulmaus on noin 125-130 astetta. Sääret melko pitkät ja lihaksikkaat. Kintereet pitkät suhteessa säärten pituuteen ja takaa katsottuna yhdensuuntaiset rungon keskikohdan kanssa. Kinnerkulma on noin 150 astetta. Käpälät tiiviit, anturat kovat ja pigmentoituneet. Kynnet voimakkaat, kiinteät ja mustat. Takakannukset tulee löytyä molemmista takaraajoista.


title: Fonninpaimenkoira

text: Liikkeet: Ketterät ja sulavat. Ravissa takaraajat liikkuvat vauhdikkaasti voimakkain työnnöin ja eturaajat maltillisemmin. Laukatessaan koira liikkuu erittäin ketterästi, ylittäen vauhdikkaasti karkean maaston jossa se normaalisti työskentelee.


title: Fonninpaimenkoira

text: Nahka: Paksu, hyvin pigmentoitunut, tiiviys vaihtelee rungon alueiden myötä. Ei löysää kaulanahkaa.


title: Fonninpaimenkoira

text: Karva: Vuohenkarvaa muistuttavaa, 5-7 cm pitkää. Pohjavilla pitkää, tiheää ja villavaa. Karvapeite on erityisen pitkä silmien ympärillä ja leuassa, johon se muodostaa parran, ja tavallista lyhyempi raajoissa ja kuonossa. Uroksilla karvapeite muodostaa kauluksen niskan ympärille. Rodusta on olemassa myös lyhytkarvainen versio.


title: Fonninpaimenkoira

text: Väri: Musta, tuhkanharmaa (eri sävyissään), kullankeltainen tai kullankeltainen tummin juovin (brindle).


title: Fonninpaimenkoira

text: Säkäkorkeus: Urokset 56-60 cm. Nartut 52-56 cm.


title: Fonninpaimenkoira

text: Paino: Urokset 29-35 kg. Nartut 25-30 kg.


title: Fonninpaimenkoira

text: Fonninpaimenkoira on vanha sardinialainen laumanvartija, nimensä mukaisesti kotoisin Fonnin pikkukaupungista Nuoron maakunnasta. Brindlen värimuunnoksen uskotaan olevan muita vanhempi, ns. alkuperäinen väri. Vuonna 1912 Italian armeija käytti fonninpaimenkoiria Libyan sodassa Sassarin prikaatissa vuosina 1911-12, ja ne on tunnettu jo pitkään sardinialaisten keskuudessa erinomaisina omaisuuden ja karjan vartijoina. Vaikka ENCI hyväksyi rodun virallisesti viimein vuonna 2013, on lyhytkarvainen muunnos ehtinyt jo harvinaistua huolestuttavan paljon.


title: 944 Hidalgo

text: 944 Hidalgo on pikkuplaneetta, joka kiertää Aurinkoa hieman Jupiteria suuremmalla keskietäisyydellä. Hidalgon löysi W. Baade vuonna 1920. Ennen nimeämistään asteroidi tunnettiin tunnuksella 1920 HZ.


title: 944 Hidalgo

text: Koska Hidalgo kiertää Aurinkoa Jupiterin ja Neptunuksen välillä, sen rata muistuttaa kentaurien ratoja, mutta IAU:n Minor Planet Center ei luokittele sitä sellaiseksi, sillä virallisen kentaurien määritelmän mukaan kentaurin perihelin, eli lähimmän etäisyyden pitäisi olla Jupiteria kauempana. Tätä Hidalgo ei kuitenkaan täytä. Se tulee lähimmillään 1,95 AU:n päähän auringosta, mikä sijoittuu pääasteroidivyöhykkeen sisäreunaan. Hidalgo ei kuitenkaan ole päävyöhykkeen asteroidi, sillä sen kiertoaika on paljon pääasteroidivyöhykkeen kohteiden vastaavia suurempi. Myös sen inklinaatio on asteroidivyöhykkeen kohteille epätyypillinen.


title: Segugio cravin

text: Segugio cravin on italialainen koirarotu joka on kotoisin Piemontesta. Se on pienikokoinen vastine italianajokoiralle, ja jalostettu erityisesti jäniksen metsästykseen.


title: Segugio cravin

text: Keskikokoinen tai pieni koira, jolla on vankka olemus ja tiheä karvapeite, mutta hoikka rakenne, hyvät lihakset ja vahva luusto. Urosten säkäkorkeus on 47-50 cm.


title: Segugio cravin

text: Segugio cravin on arka ja varautunut eikä hössötä. Työskennellessään se on dynaaminen, innokas ja väsymätön ja se voi työskennellä millaisella maaperällä tahansa. Sen etsiessä riistaa liike on kevyttä, energistä, helppoa ja vaihtelevaa ravia jossa on mukana hieman laukkaa. Se seuraa tuoksuja tunnollisesti eikä tuhlaa aikaa epävarmoihin hajujälkiin. Koira osoittaa oma-aloitteisuutta ja ratkaisukykyä. Se ilmoittaa löytämästään eloisilla hännänliikkeillä jotka osuvat lonkkiin ja korkealla, terävällä äänellä. Se voi työskennellä yksin tai pareissa.


title: Segugio cravin

text: Segugio cravin on mahdollisesti tulos italialaisten ajokoirien välisestä risteytyksestä, kuten esimerkiksi apenniinienajokoiran pienen, lyhytkarvaisen "ciaplen"-muunnoksen. Aiemmin Piemonten kukkuloiden metsästäjät kasvattivat rotua. Tarkka valinta johti äärimmäisen lahjakkaaseen ja älykkääseen ajokoiraan. Nykyisin vain hyvin harvoja puhtaita yksilöitä on jäljellä.


title: Segugio cravin

text: "SIPS", Italian Ajokoira-Järjestö on luonut asiantuntijakomitean saavuttaakseen "pienelle italialaiselle ajokoiralle" ("Piccolo Lepraiolo Italiano") virallisen hyväksynnän rotuna ja luodakseen rotumääritelmän. Paras esimerkki pienistä italialaisista ajokoirista on segugio cravin.


title: Vaalajärvi

text:
Vaalajärvi on Sodankylän kunnassa sijaitseva kylä.
Se sijaitsee 17 kilometriä Sodankylästä länteen, Kittilään johtavan kantatie 80:n varressa. Matkaa Kittilään on 69 kilometriä. Kylässä on seurantalo, koulu, jalkapallokenttä ja kunnan vuokra-asuntoja. Kylän asukasluku on 286. Kylässä sijaitsee myös samanniminen järvi. Kylän alueella on melontareitti Vaalajärvi–Vaalajoki–Jeesiöjoki–Kitinen.


title: Apenniinienajokoira

text:
Apenniinienajokoira ("Segugio dell'Appennino") on italialainen koirarotu. Se on pieni ajokoira, joka on suhteellisen tunnettu Apenniinien vuoristossa.
__notoc__
Tämä ajokoira on enintään 40-46 cm korkea. Rotumääritelmä sanoo sen olevan pieni, jäniksen metsästykseen käytettävä koira. Sen pään pituus on 4,5/10 sen säkäkorkeudesta. Kallo on hieman kuonoa pidempi ja sen kärki on hieman kupera. Runko on suorakaiteen muotoinen. Peräpää on enimmillään 25° kulmassa. Karvapeite on joko karkea tai sileä. Sallitut värit ovat ruskea, musta ruskein merkein ja harmaa. Korvat ovat kolmiomaiset ja niiden tyvi on leveä ja kärki pyöreä.
Apenniinienajokoiraa käytetään yleensä jäniksen metsästykseen, mutta se voi toisinaan metsästää myös villisikaa. Lombardian ja Piemonten alueilla eräs muunnos tunnetaan nimellä "ciaplen" paikallisten metsästäjien keskuudessa ja sillä on lähes myyttinen asema älykkyytensä ja metsästyskykynsä vuoksi.


title: Apenniinienajokoira

text: Tärkeintä jalostuksessa oli metsästyskyky. "Società Italiana Pro Segugio" (Italian Ajokoira-Järjestö) keräsi 1450 rodun edustajaa yhteen vuonna 2000 käymällä läpi Italian maaseutua ja rekisteröi 824 koiraa rodun kantaisiksi, jotta suuri geneettinen vaihtelevuus saatiin taattua. Italian kennelliitto "ENCI" hyväksyi viimein rodun.


title: Valotaide

text: Valotaide on visuaalisen taiteen muoto, jossa valo toimii pääelementtinä. Valotaiteeseen sisältyy valoveistoksia ja valoilla tehtyjä tilateoksia. Materiaalina voivat olla neonputket, lasersäteet, diaheittimet, erilaiset lamput ja myös auringonvalo.


title: Valotaide

text: Varhaisten konstruktivistien valokokeilut olivat valotaiteen esimuoto. Tunnetuimpia nykyisiä valotaiteen tekijöitä on Dan Flavin. Suomalaisen valotaiteen uranuurtajia on Annikki Luukela, joka on tehnyt tilateoksia diaprojektorien, musiikin ja toisinaan valoihin vaikuttavan tanssijan avulla. Muita suomalaisia valotaiteilijoita ovat Ekku Peltomäki, Toni Luode ja Mikki Kunttu.


title: Päävyöhykkeen komeetta

text: Päävyöhykkeen komeetat tai asteroidivyöhykkeen komeetat ovat komeettamaista aktiivisuutta osoittavia jäisiä kappaleita, jotka kiertävät Aurinkoa Marsin ja Jupiterin välisellä pääasteroidivyöhykkeellä ja joiden radat ovat vyöhykkeen asteroideille tyypillisiä eli ympyrämäisiä, ja ratojen inklinaatio eli kaltevuus on pieni. Näiden taivaankappaleiden, joista ainakin osa luokitellaan sekä pikkuplaneetoiksi että komeetoiksi, uskotaan syntyneen asteroidivyöhykkeellä, eli ne eivät ole joutuneet radoillensa Aurinkokunnan ulko-osista. Poikkeuksena on kuitenkin P/2008 R1 (Garradd), jonka rata ei ole vakaa yli 20 miljoonan vuoden ajan. Tämä tarkoittaa, ettei P/Garradd ole todennäköisesti syntynyt nykyisillä sijoillaan, sillä sen radan ikä on paljon Aurinkokunnan noin 4,6 miljardin vuoden ikää lyhyempi.


title: Päävyöhykkeen komeetta

text: Päävyöhykkeen komeetat saattavat olla Maan veden lähde, sillä tavallisten komeettojen veden koostumuksen on todettu eroavan Maan veden koostumuksesta. Päävyöhykkeen komeettojen lisäksi myös joissain aktiivisuutta osoittamattomissa asteroideissa, kuten Themiksessä, tiedetään olevan jäätä. Myös suurimmassa asteroidissa, kääpiöplaneetta Cereksessä, epäillään olevan paljon jäätä. 133P/Elst-Pizarro (7968 Elst-Pizarro) ja 176P/LINEAR (118401 LINEAR) kuuluvat Themiksen kanssa Themis-ryhmään, joka on syntynyt suuremman pikkuplaneetan hajotessa törmäyksen seurauksena noin 1,0–2,5 miljardia vuotta sitten.


title: Päävyöhykkeen komeetta

text: P/2010 A2 (LINEAR) luokiteltiin aluksi päävyöhykkeen komeetaksi, mutta nykyään sen uskotaan olevan melko äskettäin tapahtunut kahden päävyöhykkeen asteroidin yhteentörmäys, joka on irrottanut ainetta selvinneestä kappaleesta. Myös 596 Scheilan komeettaa muistuttanut käyttäytyminen on todennäköisesti vain törmäyksen irrottamaa ainetta eikä Scheilakaan ole oikea päävyöhykkeen komeetta.


title: Titaaniterrieri

text: Titaaniterrieri on saksalainen koirarotu joka kehitettiin osittain myös Italiassa. Jalostukseen käytettiin bullterrieriä, amerikanpitbullterrieriä ja patterdalenterrieriä. Määränpäänä oli yhdistää patterdalenterrierin ja amerikanpitbullterrierin rohkeus bullterrierin koon kanssa. Rotu on voimakas ja lihaksikas, ja sen säkäkorkeus voi yltää 53 cm asti. Toivottu väri on tummavoittoinen brindle.


title: Anomeeri

text: Anomeerit ovat IUPAC:n määritelmän mukaan sokereiden syklisten muotojen diastereomeereja, joilla ainoastaan yhden hiilen konfiguraatio on erilainen. Aldooseilla ero on C-1-hiilessä ja ketooseilla C-2-hiilessä. Tämä tarkoittaa hemiasetaalin tai hemiketaalin hydroksyyliryhmän asentoa renkaaseen nähden.


title: Anomeeri

text: Sokerit voivat olla liuoksissa kahtena rengasmaisena muotona, furanoosina ja pyranoosina, jotka eroavat toisistaan renkaan hiiliatomien määrän perusteella. Kun avoketjuinen sokerimolekyyli muuntuu rengasrakenteiseksi, molekyyliin muodostuu uusi kiraalinen hiiliatomi, jota kutsutaan anomeeriseksi hiileksi. Jos tähän hiileen liittynyt niin kutsuttu anomeerinen hydroksyyliryhmä osoittaa rengasrakenteen tasoon nähden alaspäin, sitä nimitetään -tyypin sokerimolekyylin tapauksessa α-anomeeriksi, -tyypin sokerilla kyseessä on β-anomeeri. Jos hydroksyyliryhmän suunta on ylöspäin, kyseessä on -tyypin sokerimolekyylin tapauksessa β-anomeeri, -tyypin sokerilla kyseessä on α-anomeeri. Jos molekyylin stereoisomerian kuvaamiseen käytetään - ja -kirjaimia, tulee anomeerimuodon osoittava kreikkalainen kirjain ennen niitä, esimerkiksi α--glukopyranoosi. - ja -kirjaimet kirjoitetaan IUPAC:n ohjeiden mukaisesti kapiteelilla (engl. small caps).


title: Anomeeri

text: Vesiliuoksissa sokerimolekyylien ja niiden johdannaisten α- ja β-anomeerit ovat keskenään tasapainossa. Anomeerien suhteeseen vaikuttaa anomeerinen efekti. Stereoelektroniikasta ja liuoksen olosuhteista johtuva anomeerinen efekti aiheuttaa sen, että elektronegatiivisen atomin sisältävä ryhmä on niin sanotussa aksiaalisessa asemassa ja α-anomeerina. Glukoosi on poikkeus ja esiintyy vesiliuoksissa pääasiassa β-anomeerina.


title: Anomeeri

text: Anomeerit vaikuttavat sokeripolymeerien ominaisuuksiin, esimerkiksi niiden sulavuuteen ihmisen elimistössä. Tärkkelys, koostuu glukoosin α-anomeerista ja selluloosa β-anomeerista. Ihminen voi hyödyntää ravintonaan tärkkelystä, mutta ei selluloosaa.


title: Anomeeri

text: Sokeriliuosten kyky kiertää valon polarisaatiota muuttuu ajan kuluessa ja saavuttaa lopulta vakioarvon. Tämä johtuu anomeerien muuntumisesta toisikseen, ja tätä prosessia kutsutaan mutarotaatioksi.


title: Anomeeri

text: Mutarotaation lisäksi anomeerit voivat muuttua toisikseen myös anomerisoitumisen kautta. Anomerisoituminen eroaa mutarotaatiosta hieman mekanismiltaan ja voi tapahtua myös aproottisissa liuoksissa. Anomerisoitumisessa happokatalyytti hajottaa renkaan C-1-hiilen ja happiatomin välisen sidoksen, jolloin muodostuu avoketjuinen välimuoto. C-1- ja C-2-hiilen välinen sidos pääsee kiertymään ja renkaan jälleen sulkeuduttua on molekyyli toisena anomeerinaan.


title: Anomeeri

text: Syklisen molekyylin konformaation määritys on hankalaa ja edellyttää, että molemmat muodot on onnistuttu eristämään. Anomeerien vetyatomeilla on erilaiset dihedraalikulmat, jotka tulevat esiin H-NMR-spektroskopialla eri suuruisina kytkentävakioina. α-anomeerien dihedraalikulmat ovat tyypillisesti β-anomeerien kulmia pienemmät, ja tällöin niiden kytkentävakio on myös pienempi, mikä näkyy NMR-spektrometrin antamissa tuloksissa piikkien muodossa.


title: Čierny šery

text: Čierny šery on slovakialainen koirarotu.


title: Čierny šery

text: Rodusta on kolme eri muunnosta:Karvapeite on kaikilla muunnoksilla ohut ja kaksinkertainen sillä sen tarkoitus on olla haittaamatta vähääkään koiran työskentelykykyä. Karvanlaatu on kova ja tiheä. Pohjavilla on tiheää ja runsasta. Väritys on yleensä musta.


title: Čierny šery

text: Čierny šeryn tärkeimmän kantarodun sanotaan olevan vanhasaksanpaimenkoira, mutta rotu luotiin varsinaisesti vanhasaksanpaimenkoira- ja belgianpaimenkoira-muunnosten välisistä risteytyksistä. Jalostus aloitettiin vuonna 1981. "Čierny" tarkoittaa mustaa. Lyhytkarvainen muunnos hyväksyttiin kansainvälisesti "United Kennel Clubs International"-järjestössä vuonna 2001 ja muut kaksi karvamuunnosta vuonna 2009.


title: The Remixes (Mariah Careyn albumi)

text: The Remixes on yhdysvaltalaisen pop- ja R&B-laulajan Mariah Careyn neljäs kokoelma-albumi ja ensimmäinen remix-albumi. Albumi julkaistiin Yhdysvalloissa 14. lokakuuta 2003 ja se koostuu joistakin Careyn uran laulujen remix-versioista. "The Remixes" -albumi koostuu kahdesta cd:stä, joista ensimmäinen sisältää club-remix-versioita ja toinen laulujen hip hop -remix-versioita, tosin viisi cd 2:lla olevista kappaleista ei ole remix-versioita.


title: The Remixes (Mariah Careyn albumi)

text: Albumi oli Billboardin Top Electronic Albums -listan kärjessä kahdeksan viikon ajan ja sitä myytiin Yhdysvalloissa ensimmäisen viikon aikana 40 697 kappaletta. Se sijoittui myös Billboard 200 -listan sijalle 26 ja vietti listalla kokonaisuudessaan viisi viikkoa.


title: R3

text: R3 voi viitata muun muassa seuraaviin:


title: R2

text: R2 voi viitata muun muassa seuraaviin:


title: St John’s College (Oxford)

text: St John’s College on yksi Oxfordin yliopiston 38 collegesta. Sen perusti vuonna 1555 Sir Thomas White, rikas lontoolainen kauppias.


title: St John’s College (Oxford)

text: St John’s College on nimetty Johannes Kastajan mukaan, toisin kuin Cambridgen yliopiston St John’s College, joka on nimetty evankelista Johanneksen mukaan.


title: Kasvatuksellisesti näkeväksi

text: Kasvatuksellisesti näkeväksi. Sivistyksellinen kasvatusajattelu tässä ajassa on Juha Suorannan kirjoittama tietokirja kasvatuksesta. Teos on julkaistu alun perin 1997 ja uudistettu 2000. Kirjassaan hän sanoo suomalaisen koulutusjärjestelmän olevan muodollisesti huippuluokkaa, mutta sen kehittämiseltä vain harvat ovat ehtineet pohtia länsimaisen sivistyshistorian keskeisiä kysymyksiä kasvatuksen etiikasta, kasvatuksen itseisarvoista ja kasvatuksen tutkimuksen päämääristä.


title: Kasvatuksellisesti näkeväksi

text: Niiden sijaan Suorannan pinnallisena pitämä koulutuskeskustelu on aaltoillut milloin koulutuksen arvioinnissa, milloin "tietoyhteiskunnassa" tai muissa epäolennaisuuksissa, ja on miltei kokonaan unohdettu kysyä, mikä kasvatuksessa on todella merkittävää, kun kasvatusfilosofeina esittäytyvät poliitikkojen tilaamat konsulttifilosofit.


title: Kasvatuksellisesti näkeväksi

text: Kirjoittaja vaatii, että kasvattajien olisi tiedostettava, millaista kasvatusajattelua tällainen aika synnyttää. Suomalaiset ovat kouluttautuneet ja hankkineet kansainvälistä mainetta teknisellä tieto-taidollaan, mutta välineellinen koulutus on tuottanut tekijän käsityksen mukaan lähinnä sivistymättömiä asiantuntijoita ja johtanut kohti hallitsematonta asiantuntijayhteiskuntaa.


title: Kasvatuksellisesti näkeväksi

text: Suoranta pohtii kirjassaan näille tendensseille vastaista "sivistyksellisen kasvatusajattelun" mahdollisuutta, jottei kasvatus ja koulutus typistyisi vain valmiiden ajatusten markkinoinniksi, vaan se sisältäisi myös toivon, sivistyksen ja ajattelun mahdollisuudet. Hän esittää haasteita ja ehdotuksia kasvatuksellisen näkemisen taitoon ja luonnostelee suunnitelman kasvatuksesta, joka perustuisi muuhun kuin koulutuksen välineelliseen markkina-arvoon. Suoranta kirjoittaa, "ettei kasvatusta pidä amputoida irti yhteiskunnallisista suhteistaan, vaan nähdä se yhteiskunnallisten suhteiden tiivistymänä ja risteytysasemana".


title: Kasvatuksellisesti näkeväksi

text: Kirjan esipuheen on kirjoittanut Kari Uusikylä ja jälkisanat Tuukka Tomperi.


title: Kasvatuksellisesti näkeväksi

text: Kasvatuksellisesti näkeväksi e-kirjana


title: Indiana Evans

text: Indiana Rose Evans (s. 27. heinäkuuta 1990 Sydney, Australia) on australialainen näyttelijä, laulaja ja malli, joka tunnetaan parhaiten Matilda Hunterin roolista saippuasarjassa "Home and Away" sekä Isabella ”Bella” Hartleynä nuortensarjassa "".


title: Indiana Evans

text: Evans oli kiinnostunut musiikista jo viisivuotiaana ja seitsemänvuotiaana vanhemmat antoivat hänelle tanssitunteja, jotka alkoivat baletista ja kehittyivät jazziin. Kymmenvuotiaana Evans kiinnostui soittimista ja sai oppitunteja eri lyömäsoittimilla. Oltuaan vuoden musiikkitoimiston listoilla hän toimi mallina ja esiintyi muutamassa televisiomainoksessa. Evans kävi Newtonin lukiossa performanssilinjalla pari viikkoa, mutta jätti sen kesken ja keskittyi rooliinsa "Home and Away" -sarjassa. Loput lukiosta hän kävi kirjekurssilla.


title: Indiana Evans

text: Vuonna 2003 Evans sai vierailuroolin esittäen Milly Robertsia televisiosarjassa "Ensiapuosasto". Hän oli Kool-Aid-kampanjan keulahahmo Yhdysvalloissa sekä esiintyi australialaisessa "Comedy Inc." -tilannekomediasarjassa. Saman vuoden lopulla hän sai roolin Abby Oakleynä "Snobs"-sarjassa.


title: Indiana Evans

text: Vuonna 2004 hän sai Matilda Hunterin roolin "Home and Away" -sarjassa. Samaan aikaan hän vieraili satunnaisesti "Girl TV" -nuortensarjassa. Vuonna 2005 Evans oli ehdolla Logie-palkinnon saajaksi ”Most Popular New Female Talent” -kategoriassa Matildan roolistaan.


title: Indiana Evans

text: Vuonna 2008 Evans esitti China Williamsia australialaisessa draamasarjassa "The Strip", minkä jälkeen hän sai pienet roolit lyhytelokuvissa "Burden" ja "At the Tattooist".


title: Indiana Evans

text: Vuonna 2009 hän sai Kylie Watsonin roolin televisioelokuvassa "". Sen jälkeen hänet kiinnitettiin Bellan rooliin suositun nuortensarjan "" kolmannelle tuotantokaudelle, kun näyttelijä Claire Holt oli lähtenyt sarjasta. Lisäksi hän lauloi sarjan tunnuskappaleen ”No Ordinary Girl” ja useita muitakin lauluja sarjassa.


title: Indiana Evans

text: Vuonna 2010 Evans sai Naomi Taten roolin elokuvasta "Arctic Blast". Samana vuonna hän sai pienen roolin sarjasta "Cops L.A.C." Kyseisessä sarjassa hän esittää Kylie Tremaine -nimistä tyttöä, jota epäillään murhasta.


title: Indiana Evans

text: Vuonna 2011 Evans sai Tatum Novakin roolin sarjasta "Crownies".


title: Indiana Evans

text: Vuonna 2012 Evans esiintyi naispääosassa televisioelokuvassa "".


title: Indiana Evans

text: Hän näytteli vuonna 2015 "Salaisuuksia ja valheita" -rikossarjan ensimmäisellä tuotantokaudella.


title: Indiana Evans

text: Evans on tehnyt tähän mennessä yhden albumin. Albumin kappaleet ovat H2O-teemaisia. Se ilmestyi vuoden 2011 alussa.


title: Post-it

text: Post-it on liimattava paperiarkki, joita myydään kuution muodossa. Tavallisin Post-it-lappu on keltainen ja neliön muotoinen, mutta muitakin värejä ja malleja löytyy.


title: Post-it

text: Post-it-lappu keksittiin Yhdysvalloissa vuonna 1974, ja niiden laajamittainen myynti aloitettiin 1980. Idean takana ovat Spencer Silver ja Arthur Fry 3M-yhtiöstä.


title: Post-it

text: Nykyään samantapaisia muistilappuja (viestilappuja) saa muiltakin valmistajilta.


title: Riitta Nikula

text: Riitta Kaarina Nikula (s. 1944) on professori emerita ja Helsingin yliopiston taidehistorian dosentti.


title: Riitta Nikula

text: Nikula on taidehistorioitsija ja arkkitehtuurin tutkija. Hän väitteli tohtoriksi Helsingin yliopistossa vuonna 1981 aiheenaan Helsingin Töölön arkkitehtuuri. Nikula on toiminut Suomen rakennustaiteen museon tutkimuspäällikkönä vuosina 1988–1994 ja Helsingin yliopiston taidehistorian professorina 1994–2007. Nikula on erikoistunut suomalaisen kaupunkiarkkitehtuurin tutkimukseen, ja hän on myös johtanut taidehistorian naistutkimusprojektia 1985–1990.


title: Riitta Nikula

text: Vuonna 2015 Nikula sai Suomen tietokirjailijat ry:n myöntämän Tietokirjailijapalkinnon.


title: Riitta Nikula

text: Nikula on ollut naimisissa entisen oikeuskanslerin ja oikeusministerin Paavo Nikulan kanssa vuodesta 1967. Nikulalla on kolme lasta, Jone (s. 1970), Stuba (s. 1972) ja Nuutti (s. 1978).


title: Last Saturday In Gaza / Wendy

text: Last Saturday In Gaza / Wendy on Jann Wilden kaksoissingle. Se julkaistiin 5. huhtikuuta 2010 ja oli ensimmäinen albumilta Don't Play With The Flame On Your Hand julkaistu single.


title: Grand Theft Auto: London 1961

text:
Grand Theft Auto: London 1961 on Rockstar Canadan kehittämä ja julkaisema lisäosa peliin "" ja se on "Grand Theft Auto" -pelisarjan kolmas osa. Edeltäjänsä tavoin peli käyttää samaa
pelimoottoria kuin ensimmäinen "Grand Theft Auto" ja nimensä mukaisesti peli sijoittuu vuoden 1961 Lontooseen.


title: Petr Svoboda (täsmennyssivu)

text: Petr Svoboda on seuraavien henkilöiden nimi:


title: Julia Gillard

text: Julia Eileen Gillard (s. 29. syyskuuta 1961 Barry, Wales, Yhdistynyt kuningaskunta) on australialainen poliitikko, joka toimi Australian työväenpuolueen puheenjohtajana vuodesta 2010 vuoteen 2013 ja Australian pääministerinä niin ikään vuosina 2010–2013.


title: Julia Gillard

text: Gillardista tuli Australian ensimmäinen naispääministeri 24. kesäkuuta 2010 Kevin Ruddin jouduttua luopumaan tehtävästään. Tätä ennen Gillard toimi Kevin Ruddin hallituksen varapääministerinä vuodesta 2007 alkaen. Gillard on tullut valituksi Australian parlamenttiin Lalorin vaalipiirin edustajana vuosien 1998, 2001, 2004, 2007 ja 2010 vaaleissa.


title: Julia Gillard

text: Alle kuukausi pääministeriksi nousemisensa jälkeen Gillard sai kenraalikuvernööri Quentin Brycelta pyytämänsä luvan hajottaa liittovaltion parlamentin ja määrätä parlamenttivaalit pidettäviksi 21. elokuuta 2010. Vaalikampanjan aikana Gillard ilmoitti kannattavansa Australian valtiomuodon muuttamista tasavallaksi kuningatar Elisabet II:n jälkeen.


title: Julia Gillard

text: Vuoden 2010 tasaväkisissä parlamenttivaaleissa kumpikaan suurista puolueista ei saavuttanut riittävää määrää paikkoja edustajainhuoneessa voidakseen muodostaa hallituksen yksinään. Gillard sai kuitenkin jatkaa pääministerinä vaalien jälkeen, kun vihreiden kansanedustaja Adam Bandt ja kolme sitoutumatonta kansanedustajaa Andrew Wilkie, Rob Oakeshott ja Tony Windsor ilmoittivat tukevansa Gillardin hallitusta. Sitoutumattomien ja vihreiden tuki nosti hallitusta tukevien kansanedustajien paikkamäärän tarvittavaan 76:een, kun parlamentin alahuoneessa on yhteensä 150 edustajaa. Gillardia tukeneet sitoutumattomat mainitsivat tukensa syiksi muun muassa valokaapeleihin perustuvan kansallisen laajakaistaverkkohankkeen ja työväenpuolueen ilmastonmuutospolitiikan.


title: Julia Gillard

text: Gillardin hallituksen ajama hiilivero hyväksyttiin Australian parlamentissa 8. marraskuuta 2011. Uuden lain myötä noin 500 eniten hiilidioksidipäästöjä tuottavaa australialaista yritystä alkoi maksaa veroa hiilidioksidipäästöistä heinäkuusta 2012 alkaen. Veron suuruus on 23 Australian dollaria tonnilta, ja hallitus suunnittelee tukitoimia, kuten verohelpotuksia ja sosiaaliturvan parannuksia, kompensoidakseen kuluttajille osan hiiliveron aiheuttamasta kustannusten noususta. Oppositio arvosteli Gillardia vaalilupauksen pettämisestä, sillä ennen vuoden 2010 vaaleja Gillard oli luvannut, ettei hänen hallituksensa tule esittämään hiilidioksidiveroa.


title: Lännen maat

text:
Lännen maat (The Western Lands, 1987) on William S. Burroughsin myöhäistuotantoon kuuluva romaani. Kirjan on suomentanut Elina Koskelin ja kustantanut Kustannusosakeyhtiö Sammakko (2010). Lännen maat on itsenäinen päätös niin kutsutun Punaisen yön trilogialle. Trilogiaan kuuluvat myös Punaisen yön kaupungit (Cities of the Red Night, 1981) sekä
Kuolleitten katujen paikka (The Place of the Dead Roads, 1983.
Lännen maat perehtyy egyptiläisten kuolemanjälkeiseen elämään. Kirja seuraa egyptiläisen kirjuri Nefertin matkaa Kuolleitten valtakunnan läpi.


title: Kyproksenvillakoira

text: Kyproksenvillakoira on kyproslainen koira"rotu", joka saattaa todellisuudessa olla joko sama asia kuin ns. "kyproslainen bichon" kypriako maliaro tai tämän muunnos.


title: Kyproksenvillakoira

text: Kyproksenvillakoiran koko vaihtelee sylikoirasta keskikokoiseen. Sen tunnistaa silkkisen villaisesta karvapeitteestään, joka voi olla valkoinen, musta, harmaa tai beige tai mikä tahansa näiden värien yhdistelmä. Suurin osa kannasta on väriltään likaisen valkoisia, yleensä aprikoosilla vivahteella. Jos karva jätetään pitkäksi, koira muistuttaa partacollieta, mutta leikattuna terrieri- ja villakoira-sukulinjat tulevat selkeästi esiin. Karvapeite on kiharaa eikä se varise lainkaan, minkä vuoksi säännöllinen trimmaus on välttämätöntä, jotta huopaantuminen ja likaantuminen vältettäisiin.


title: Kyproksenvillakoira

text: Rodulla on anteeksiantava ja tasainen luonne, mikä tekee siitä ihanteellisen perhekoiran. Se on onnellinen saadessaan olla lasten, muiden koirien ja kissojen kanssa. Sen risteytystausta selittää sen kestävyyden ja helppohoitoisuuden. Se rakastaa uimista, mikä on vesilinnun metsästykseen jalostetulle villakoiralle tyypillistä, ja pitää terrierin tapaan kaivamisesta. Se on uskollinen, ystävällinen, kärsivällinen ja ihanteellinen seuralainen.


title: Kyproksenvillakoira

text: Kyproksenvillakoira polveutuu terrieristä ja villakoirasta, jotka ovat yleisiä Kyproksella. Joillain "rodun" edustajilla ei kuitenkaan ole perimässään näitä rotuja, joten ne voivat olla monivärisiä eivätkä pidä vedestä.


title: Number 1’s (Mariah Careyn albumi)

text: "#1's" sai kriitikoilta pääasiassa hyviä arvosteluja. Muun muassa albumille 4,5 tähteä viidestä antanut Allmusic sanoi albumin olevan viihdyttävä ja johdonmukainen, mutta kirjoitti myös, että uudet laulut ovat hyviä, mutteivät erityisen mieleenpainuvia. "Popular Music and Society Magazine" luonnehti albumin lauluja tarttuviksi ja koukuttaviksi, sekä totesi "#1's"-albumin tekevän jälleen kerran selväksi, että Carey on todella lahjakas vokalisti. "Entertainment Weekly" taas kirjoitti albumin esittelevän Careyn vaisuja, tasaisia lauluja, ja että kuultuaan niitä radiosta kuukausien ajan, ne ovat mukiinmeneviä, mutta että yhdessä ne ovat kuin mailinpituinen hissimatka. Amy Linden LAUNCHcastistä totesi, että vaikka kyseiset laulut saattavatkin olla myydyimpiä kappaleita, ne eivät silti välttämättä ole Mariahin parhaimpia lauluja.


title: Number 1’s (Mariah Careyn albumi)

text: Puolivälissä vuotta 1998, kun Carey työskenteli projektinimeltään "All That Glitters" -elokuvan ja sen soundtrackin parissa, hän kertoi, ettei palaisi studioon ennen kuin projekti olisi valmis. Sony Musicin, Columbia Recordsin emoyhtiön, johtajat halusivat hänen kokoavan greatest hits -kokoelma-albumin kaupallisesti suosiollista lomakautta varten ja Carey, jolla ei ollut aikaa palata äänitysstudioon, suostui. Koska hän oli siihen mennessä ehtinyt julkaista tarpeeksi "Billboard Hot 100" -listan kärjessä olleita kappaleita, niistä koottiin albumi. Carey kertoi pyytäneensä Sony Musicia ja Columbia Recordsia olla nimeämättä albumia greatest hits -kokoelmaksi, koska hänestä itsestään tuntui, että tehdyn kokoelman ja perinteisen greatest hits -kokoelman välille tulisi tehdä ero. Carey kertoikin MTV:lle, että "#1's" ei ole greatest hits -kokoelma, vaan kokoelma listaykkösinä olleista lauluista.


title: Badou Ezzaki

text: Badou Ezzaki (, s. 2. huhtikuuta 1959 Sidi Kacem) on marokkolainen jalkapallovalmentaja ja entinen maalivahti. Toukokuusta 2014 lähtien hän on toiminut Marokon jalkapallomaajoukkueen päävalmentajana.


title: Badou Ezzaki

text: Hänet valittiin vuonna 1986 Afrikan vuoden jalkapalloilijaksi.


title: Badou Ezzaki

text: Ezzaki pelasi pääosan uranstaan kotimaassaan Marokossa AS Saléssa ja Wydad Casablancassa. Tuolloin hän saavutti menestystä Wydad Casablancan riveissä voittamalla Marokon cupin vuosina 1979 ja 1981, sekä Marokon mestaruuden vuonna 1986. Samalla hänet valittiin Afrikan vuoden jalkapalloilijaksi. Menestys vuosien jälkeen Ezzaki siirtyi Espanjaan Mallorcaan, jossa hän vietti kuusi kautta. Ezzaki palasi kaudeksi 1992–1993 kotimaahansa FUS de Rabatin joukkueeseen.


title: Badou Ezzaki

text: Ezzaki pelasi myös Marokon maajoukkueessa ja oli maansa ykkösvahtina vuoden 1986 MM-kisoissa, jossa hän pelasi kaikki neljä ottelua.Ezzaki aloitti valmentamisen heti pelaajauransa päätyttyä vuonna 1993 toimiessaan vanhan seuransa FUS de Rabatin valmentajana. Ensimmäisen kerran hän saavutti menestystä valmentaessaan toista kertaa Wydad Casablancaa vuosina 1998–2000, tuona aikana joukkue tuli toiseksi CAF Cupissa hävittyään loppuottelussa ES Sahelille. Samalla Ezzaki johdatti joukkueensa Marokon pääsarjassa toiseksi kaudella 1999–2000. Kauden päätteeksi hän jätti seuran ja valmensi hetken aikaa Kawkab Marrakechia ennen siirtymistään Maghreb Fezin päävalmenjaksi kaudeksi 2001–2002. Joukkue pääsi aina Marokon cupin loppuotteluun asti, jossa se kuitenkin hävisi Raja Casablancalle.


title: Badou Ezzaki

text: Kohtuullisen menestyksen myötä Marokon jalkapalloliitto päätti palkata Ezzakin Marokon maajoukkueen uudeksi päävalmentajaksi Humberto Coelhon tilalle, jonka valmennuksessa Marokko jäi vuoden 2002 Afrikan kisoissa alkulohkoon. Ezzaki sen sijaan onnistui valmentamaan Marokon vuoden 2004 Afrikan kisoihin, jossa se pääsi aina loppuotteluun asti, mutta hävisi loppuottelussa isäntämaa Tunisialle. Ezzaki jatkoi vielä Marokon valmentajana vuoden 2005 aikana, mutta hänet korvattiin Philippe Troussierilla.


title: Badou Ezzaki

text: Kaudeksi 2006–2007 Ezzaki palasi valmennustehtäviin toisen kerran Kawkab Marrakechin luotsiksi. Sittemmin hän oli kahden kauden verran Wydad Casablancan valmentajana vuosina 2008–2010. Viimeisellä kaudellaan Ezzaki oli saavuttaa ensimmäisen Marokon mestaruutensa valmentajana, mutta erosi tehtävästään kolme kierrosta ennen kauden päätöstä.


title: Badou Ezzaki

text: Toukokuussa 2014 Ezzaki palasi Marokon maajoukkueen päävalmentajaksi.


title: Östen Undén

text: Bo Östen Undén (25. elokuuta 1886 Karlstad, Värmlannin lääni – 14. tammikuuta 1974) oli ruotsalainen lakimies ja poliitikko.


title: Östen Undén

text: Vuosina 1917–1920 hän oli valtioneuvos ja myös 1932–1936. Oikeusministerinä hän oli 1920, ulkoasiainministerinä 1924–1926 ja 1942–1962. Ruotsin eduskunnassa hän istui vuosina 1934–1965.


title: Östen Undén

text: Vuonna 1946 hän oli Ruotsin vt. pääministerinä vajaan viikon ajan Per Albin Hanssonin kuoleman jälkeen kunnes Tage Erlander valittiin uudeksi pääministeriksi.


Luettelo Kotkan julkisista taideteoksista ja muistomerkeistä sisältää Kotkan kaupungin alueella sijaitsevat patsaat, veistokset, maalaukset, muistomerkit ja muistolaatat. Kotkan luettelossa oli toukokuussa 2017 111 julkista taideteosta, muistomerkkiä ja muistolaattaa.


title: Luettelo Kotkan julkisista taideteoksista ja muistomerkeistä

text: Kotkaan yhdistettiin Haapasaari (1974), sekä Karhulan kauppala ja Kymin kunta (1977).


text: Kotkan vanhin muistomerkki on vuonna 1896 Langinkoskella paljastettu keisari Aleksanteri III:n muistokivi. Kiveen upotetussa laatassa on teksti: "Rauhanrakentaja Aleksanteri III nautti täällä lepoa ja wiihdytystä turvissa uskollisen kansan 1888–1894. Kymiläiset, kotkalaiset pystyttivät muistotaulun." Suomen sisällissodan aikana muistokiveen ammuttiin ja laatta yritettiin irrottaa. Teon jäljet on säilytetty.


text: Emil Wikströmin "Tukinuittaja" on alun perin kipsiveistos vuodelta 1890. Veistos toteutettiin Kotkassa jälkivaloksena ensin Sibeliuksenpuistoon vuonna 1952. Veistos siirrettiin kolme vuotta myöhemmin Hovinsaarelle Kotkan sisääntulotien varrelle. Vuonna 2001 veistos siirrettiin Hovinsaarella Kotkan vanhan sisääntulotien toiselle puolelle Hovinsaaren rantapuistoon ja vuonna 2014 Karhulaan Jokipuistoon.


text: Kotkan teoksista sijainniltaan erikoinen on Aarno Ruusuvuoren suunnittelema "Pro Patria" -muistomerkki kaukana Suomenlahdella Haapasaaressa. Sodanjälkeisessä miinanraivauksessa henkensä menettäneiden muistomerkki paljastettiin vuonna 1961.


text: Radiotekniikan uranuurtajalle, fyysikko ja keksijä Alexandr Stepanovitš Popovin nimelle on omistettu Kotkassa kaksi muistolaattaa sekä Isopuistossa sijaitseva D.B.Rjabitshevin harmaaseen graniittiin veistämä rintakuva (1970).


text: Suomessa on kaksi julkista Leninin patsasta, joista toisen, "Leninin rintakuvan", veisti Kotkaan virolainen Mati Varik vuonna 1979. Vuonna 1995 teoksen lähellä paljastettiin puolalaisen kuvanveistäjä Krzysztof Bednarskin pronssiveistos "Leninin puuttuva käsivarsi".


text: Kotkan seinämaalauksia ovat Martti Aihan "Meridiem" (2008), venäläisen taiteilijaryhmä Petro Slak Aestheticsin "Objects of Nature" (2014) sekä Jussi Drockilan ja Ekaterina Montosen "Arto Tolsa -areenan seinämaalaus" (2016).


text: Kotkan veistospromenadi sijaitsee kaupungin keskustassa Kotkansaarella ja sisältää pääosin suomalaisten nykykuvanveistäjien teoksia. Alun perin veistoskokonaisuus oli nimeltään Veistospuisto, jolloin lähes kaikki teokset olivat Keskuskadun vierellä kulkevassa lehmusbulevardissa. Teoskokonaisuus nimettiin veistospromenadiksi vuonna 2010, jolloin teoksia alettiin sijoittaa kaupungin muille kaduille ja puistoihin. Veistospromenadiin kuuluu nykyisin myös sisätiloissa Kauppakeskus Pasaatissa sijaitseva teos. Myös Kotkan Sapokan vesipuistossa on merkittävä veistoskokoelma. Puistossa on toistakymmentä Hannele Kylänpään vuosina 2007–2010 pystytettyä eläinaiheista veistosta.


title: Axel Pehrsson-Bramstorp

text: Axel Alarik Pehrsson-Bramstorp, ennen Axel Alarik Pehrsson (19. elokuuta 1883 Öja, Malmöhusin lääni – 19. helmikuuta 1954 Lilla Isie) oli ruotsalainen poliitikko.


title: Axel Pehrsson-Bramstorp

text: Bramstorp oli maalainen Skånesta, ja hän oli Ruotsin pääministerinä muutaman kuukauden 1936. Vuonna 1937 hän lisäsi maalaispaikan nimen sukunimeensä, Bramstorp. Jo vuonna 1929 hänet valittiin eduskuntaan. Hän oli maalaisliiton puheenjohtajana vuosina 1934–1949.


title: Axel Pehrsson-Bramstorp

text: Bramstorpin hallitus kaatui jo muutaman kesäkuukauden jälkeen, ja siksi sitä kutsutaan ""lomahallitukseksi"". Per Albin Hanssonin hallituksessa hän oli maatalousministerinä.


title: Fredrik von Otter

text: Fredrik Wilhelm von Otter (11. huhtikuuta 1833 Fägre, Törebodan kunta – 9. maaliskuuta 1910 Karlskrona) oli ruotsalainen meriupseeri ja poliitikko, joka oli Ruotsin pääministerinä 1900–1902.


title: Fredrik von Otter

text: Otter syntyi Fimmerstan kartanossa Törebodassa Länsi-Götanmaalla ja kuului rikkaaseen aatelisperheeseen. 17-vuotiaana hänestä tuli meriupseeri Ruotsin laivastossa. Vuosina 1857–1861 hän oli Royal Navyssa, jossa hän otti osaa sotaan merirosvoja vastaan Kiinan merellä. Hän myös osallistui Adolf Erik Nordenskiöldin matkaan Pohjoisnavalle vuonna 1868 "Sofia"-laivan komentajana.


title: Fredrik von Otter

text: Vuosina 1874–1880 hän oli meriministerinä, Abraham Leijonhufvudin jälkeen, De Geerin hallituksessa. Vuosina 1891–1899 hän istui ensimmäisessä kamarissa ja vuosina 1900–1902 toisessa.


title: Fredrik von Otter

text: Erik Gustaf Boströmin eron jälkeen 1900 von Otterista tuli pääministeri kahdeksi vuodeksi. Hänen aikana Ruotsi sai asevelvollisuuden.


title: Piilottajan päiväkirja

text: Piilottajan päiväkirja on Tampereen yliopiston aikuiskasvatuksen professorin Juha Suorannan pamfletti, jossa hän kertoo, kuinka hän auttoi alkujaan Afganistanista lähtenyttä pakolaista Ashraf Sahilia, joka hakee turvapaikkaa Suomesta. Kirja ilmestyi 2010, ja sen ovat kustantaneett Into ja Like.


title: Piilottajan päiväkirja

text: Sahil pakeni perheensä kanssa Pakistaniin, josta perhe lähetti pojan eteenpäin Iraniin. Sieltä hän jatkoi Turkin kautta Kreikkaan ja halki Euroopan Suomeen kesällä 2008. Puolen vuoden kuluttua häntä oltiin karkottamassa Suomesta. Suoranta sai sähköpostitse avunpyynnön. Hän piilotteli Sahilia tyhjilleen jääneessä isoisänsä asunnossa. Myöhemmin Sahil on päässyt opiskelemaan elektroniikka-asentajaksi ja odottaa turvapaikkahakemuksen käsittelyä. Ellei turvapaikkaa myönnetä, hän voi hakea oleskelulupaa opiskelupaikan vuoksi.


title: Piilottajan päiväkirja

text:
Kirja on päiväkirjan muodossa kuvaus niistä tilanteista ja ongelmista, joihin Suoranta joutui muutaman kuukauden auttamisajanjakson aikana. Hän kuvaa myös omia tuntojaan ja piilottelijoiden arkea. Piilottajan päiväkirjaa on pidetty osoituksena arjen aktivismista ja "vastademokratiasta", jolla tekijä politisoi turvapaikanhauan käytännöt ja "sen pirullisen dilemman, minkä turvapaikanhakija Suomessa joutuu
kohtaamaan".


title: Piilottajan päiväkirja

text: Anu Hirsiaho kiinnittää arviossaan huomiota puheiden ja tekojen ristiriitaan maahanmuuttoasioissa: "Meillä on maa täynnä monikulttuurisuuden ja maahanmuuttopoliittisten kysymysten asiantuntijoita. Joskus tuntuu, että 'puhuvia päitä' on enemmän kuin maahanmuuttajia." Suoranta on sattuman pakosta tullut muuksi kuin puhuvaksi pääksi ja siirtynyt tekojen puolelle. Yhtäällä kirja "on kirjoitettu niin arkisesta, maltillisesta ja tolkullisesta näkökulmasta, ettei siitä löydy reposteltavaa. Uskoisin, että se tulee elämään omaa elämäänsä monenlaisten lukijoiden arjessa ja inspiroi muitakin toimimaan rohkeasti." Toisaalla siinä on "keski-ikäinen kirkosta eronnut professori jokseenkin rähmällään elämän perimmäisten kysymysten äärellä".


title: Joachim Streich

text: Joachim Streich (s. 13. huhtikuuta 1951 Wismar) on saksalainen entinen jalkapalloilija ja jalkapallovalmentaja. Hän on eniten maaleja DDR-Oberligassa ja DDR:n jalkapallomaajoukkueessa tehnyt pelaaja.


title: Joachim Streich

text: Pelaajaurallaan Streich voitti neljä kertaa DDR-Oberligan maalikuninkuuden, muttei onnistunut kertaakaan voittamaan maansa mestaruutta. Hänet valittiin kaksi kertaa DDR:n vuoden jalkapalloilijaksi, jonka lisäksi hän voitti olympiapronssia vuonna 1972. Pelaajauransa jälkeen Streich on toiminut myös valmentajana.


title: Joachim Streich

text: Streich pelasi juniorina Aufbau Wismarin ja TSG Wismarin joukkueissa, joista hän siirtyi Hansa Rostockiin vuonna 1967. Streich nousi seuran edustusjoukkueeseen kaudeksi 1969–1970 ja onnistui ensimmäisellä pääsarjakaudellaan tekemään seitsemän maalia. Rostock sijoittui kauden päätteeksi kolmanneksi viimeiseksi ja säilytti sarjapaikkansa. Seuraavalla kaudella Streich onnistui maalinteossa kuusi kertaa, mutta joukkueen sijoitus parani ja Rostock oli sarjan kahdeksas. Kaudella 1971–1972 hän löi itsensä läpi ja teki kaksitoista maalia. Seuraavalla kaudella Streich teki kolmetoista maalia ja kaudella 1973–1974 hän teki neljätoista maalia 23 ottelussa. Maalimäärällä Streich oli sarjan toiseksi paras maalintekijä Hans-Bert Matoulin jälkeen. Hänen viimeiseksi kaudekseen Rostockissa jäi kausi 1974–1975, joka päättyi seuralta putoamiseen pääsarjasta. Kyseisellä kaudella Streich teki kuusi maalia.


title: Joachim Streich

text: Putoamisen johdosta Streich siirtyi 1. FC Magdeburgiin vuonna 1975. Ensimmäisellä kaudellaan hän teki kolmetoista maalia kahdessakymmenessä ottelussa. Magdeburg sijoittui sarjassa kolmanneksi Dynamo Dresdenin voitettua mestaruuden. Seuraavalla kaudella Streich paransi maalimääräänsä ja teki seitsemäntoista maalia. Maalimäärällä hän voitti ensimmäistä kertaa Oberligan maalikuninkuuden. Samana kautena Magdeburg paransi viime kauden sijoitustaan ja sijoittui hopealle Dresdenin vietyä sarjamestaruuden. Myös seuraavana kautena seura sijoittui hopealle Dresdenin jälkeen. Vuonna 1978 Magdeburg selviytyi cup-finaaliin ja voitti Dynamo Dresdenin maalein 1–0. Streichin paras kausi maalien valossa oli kausi 1978–1979, jolloin hän teki 23 maalia. Tämä on hänen kausikohtainen ennätyksensä ja samalla hän voitti toista kertaa sarjan maalikuninkuuden. Kolmannen kerran Streich voitti maalikuninkuuden kaudella 1980–1981 kahdellakymmenellä maalillaan. Viimeistä eli neljättä kertaa Streich juhli Oberligan maalitilaston voittoa kaudella 1982–1983. Tällöin Streich teki yhdeksäntoista maalia. Samana vuonna Magdeburg pelasi DDR:n cup-finaalissa. Streich teki kaksi maalia FC Karl-Marx-Stadtia vastaan joukkueen voitettua maalein 4–0. Hänen viimeiseksi pääsarjakaudekseen jäi kausi 1984–1985. Streich teki kahdeksantoista maalia ja Magdeburg sijoittui sarjan viidenneksi.


title: Joachim Streich

text: Streich edusti maatansa alle 18- ja 23-vuotiaissa. Hän oli mukana alle 18-vuotiaiden EM-kilpailuissa vuonna 1969, jolloin DDR saavutti EM-hopeaa. Streich pelasi ensimmäisen aikuisten maaottelunsa vuonna 1969, jolloin DDR kohtasi Irakin. Ensimmäisen maajoukkuemaalinsa hän teki Tšekkoslovakiaa vastaan kaksi vuotta myöhemmin. Hän oli mukana olympia-pronssia vuonna 1972 voittaneessa joukkueessa. Olympialaisissa Streich pelasi seitsemän ottelua ja teki kuusi maalia. Hänet valittiin myös vuoden 1974 MM-kilpailuissa maata edustaneeseen joukkueeseen. Streich onnistui kisoissa maalinteossa kaksi kertaa neljän ottelun aikana. Viimeisen kerran hän edusti maataan vuonna 1984 ottelussa Jugoslaviaa vastaan.


title: Joachim Streich

text: Heti lopetettuaan ammattilaisuran Streich siirtyi Magdeburgin päävalmentajaksi. Hänen aikanaan seura ei saavuttanut suurtakaan menestystä Oberligassa. Vuonna 1988 seura sijoittui seitsemänneksi, mikä oli huonoin sijoitus sitten vuoden 1970, jolloin Magdeburg oli kahdeksas. Suurin saavutus Streichilta oli joukkueen valmentaminen kolmannelle sijalle kauden 1989–1990 päätteeksi. Viiden seurassa vietetyn kauden jälkeen hän vaihtoi Eintracht Braunschweigiin. 2. Bundesliigassa pelannut Braunschweig sijoittui hänen johdollaan kolmanneksitoista kaudella 1990–1991. Yhden kauden jälkeen Streich palasi kolmannelle sarjatasolle pudonneeseen Magdeburgiin vuodeksi. Joulukuussa 1996 Streich siirtyi FSV Zwickaun päävalmentajaksi ja valmensi seuraa kauden loppuun asti. Tämän jälkeen hän ei ole valmentanut.


title: Lyophyllum shimeji

text: Lyophyllum shimeji on leveä tai kupera laakealakkinen harmaalakkinen sienilaji. Nuorten yksilöiden lakki kaartuu reunoilta alaspäin rullalle. Heltat ovat hermaanvalkoiset tai kermanväriset. Jalka on pullea, valkoinen tai harmaanvaalea. Jalan muoto muistuttaa herkkutattia, ja onkin paras tuntomerkki tämän sienen erottamiseksi musta kynsikäs. tai malikkalajeista. Sieni kasvaa myös pienempinä ryhminä kuin lähisukulaisensa tuhkatupaskynsikäs ja tummatupaskynsikäs, ja sen heltat ovat harvemmassa kuin sukulaislajeilla. .


title: Lyophyllum shimeji

text: Sieni on Aasiassa suosittu ruokasieni, ja 2000-luvulla sitä löydettiin myös Ruotsin ja Suomen Lapista.


title: Ocean Eyes

text: Ocean Eyes on yhdysvaltalaisen muusikko Adam Youngin toinen albumi Owl City-taiteilijanimellä, jonka julkaisi Universal Republic Records 14. heinäkuuta 2009. Albumilta julkaistiin kolme singleä; "Fireflies", "Vanilla Twilight" ja "Umbrella Beach". Albumista julkaistiin deluxe-versio 26. tammikuuta 2010.


title: Ocean Eyes

text: Yhdysvaltalaisen rock-yhtye Relient K:n vokalisti Matt Thiessen laulaa kappaleilla; "Firfeflies", "Cave In", "The Bird and the Worm" ja "Tidal Wave".


title: Lasikuitukipsi

text: Lasikuitukipsi on kipsaamiseen käytettävä aine, joka on kevyempi ja vahvempi kuin normaali kipsiseos. Lasikuitukipsiä käytetään yleisesti raajojen murtumien ja erityisesti urheiluvammojen hoitoon. Lasikuitukipsi ei saa kastua. Sen voi suojata hyvin muovipussilla. Lasikuitukipsillä voi kävellä, mutta vain lääkärin erikoisluvalla.


title: Vision of Love

text: 'Vision of Love" on yhdysvaltalaisen laulajan Mariah Careyn esikoisalbumilta "Mariah Carey" ensimmäisenä julkaistu single. Sen ovat kirjoittaneet Carey itse ja Ben Margulies, ja tuottaneet Rhett Lawrence ja Narada Michael Walden. ”Vision of Love” nousi ensimmäisellä listaviikollaan Yhdysvaltojen Billboard Hot 100 -singlelistan sijalle 73 ja nousi sijalle yksi yhdeksän viikkoa myöhemmin. Se pysyi listan kärjessä neljän viikon ajan. Single oli kymmenen parhaan joukossa myös Isossa-Britanniassa, Australiassa, Irlannissa, Alankomaissa, Kanadassa ja Uudessa-Seelannissa.


title: .pg

text: .pg on Papua-Uuden-Guinean Internet-maatunnus, jota ylläpitää Papua New Guinea University of Technology. Rekisteröinti edellyttää edes jonkinlaista paikallista kontaktia. Tunnus otettiin käyttöön vuonna 1991.


title: .pk

text: .pk on Pakistanin Internet-maatunnus, jota ylläpitää PKNIC. Tunnus otettiin käyttöön 1992 ja vuodesta 2005 lähtien toisen asteen rekisteröinti on ollut mahdollinen. Eräitä toisen asteen tunnuksia lukuun ottamatta tunnus on rekisteröintirajoitukseton.


title: The Poseidon Adventure (vuoden 2005 elokuva)

text: The Poseidon Adventure on Paul Gallicon romaaniin perustuva toimintaseikkailuelokuva, joka on tehty vuonna 2005. Vuonna 1972 on tehty samanlainen elokuva nimeltä "S/S Poseidonin seikkailu" ("The Poseidon Adventure", 1972).


text: Elokuva kertoo luksusristeilyaluksesta nimeltä S/S Poseidon, joka on matkalla Etelä-Afrikasta Sydneyyn mukanaan 136 000 matkustajaa. Laivalle tulee lisäksi rikollisjoukko, joka tuo lastina oluttynnyreitä, jotka ovatkin tyhjiä. Agentti Mike Rogo (Adam Baldwin) seuraa Poseidonilla tapahtuvia asioita ja rikollisjoukkoa siltä varalta, ettei satu mitään ikäviä tilanteita. Lopuksi rikolliset räjäyttävät laivaan ison reiän, josta tulvii vettä laivaan, minkä seurauksena Poseidon hiljalleen uppoaa mereen.


title: .pm

text: .pm on Saint-Pierre ja Miquelonin Internet-maatunnus, jota ylläpitää AFNIC. Tunnus otettiin käyttöön vuonna 1997, mutta osoitteita pystyi rekisteröimään vasta 06.12.2011 alkaen.


title: Lähdepelto

text: Lähdepelto on ympärivuotinen kuntoilualue Raumalla Kodisjoentien varrella. Alueella sijaitsevat pururatojen lisäksi koirapolku, tenniskenttä, jalkapallokenttä sekä talvisin luistelualue. Alueella on myös huoltorakennus, jossa sijaitsevat pukusuojat, suihkut, saunat ja vessat.


title: Love Takes Time

text: Love Takes Time on yhdysvaltalaisen pop- ja R&B-laulajan Mariah Careyn kappale. Sen ovat kirjoittaneet Carey ja Ben Margulies. ”Love Takes Time” julkaistiin Careyn esikoisalbumin toisena singlenä syksyllä vuonna 1990. Kappale menestyi hyvin Yhdysvalloissa ja Kanadassa, ja se oli niissä singlelistojen sijalla yksi. Yhdysvaltojen Billboard Hot 100 -listalla se oli neljänkymmenen parhaan joukossa seitsemäntoista viikon ajan, ja RIAA antoi sille kultalevyn.


title: .pn

text: .pn on Pitcairnin Internet-maatunnus, jota ylläpitää "Pitcairn Island Administration". Tunnuksesta oli vuonna 2000 kiista, mistä sitä hallinnoitiin. Rekisteröintirajoituksia ei ole, mutta tunnus on kallis ja verrattain vähän käytetty. ESPN-niminen yritys käyttää "es.pn"-verkkotunnustas URL:in lyhentäjänä. Tunnus otettiin käyttöön 1997.


title: .ps

text: .ps on Palestiinan Internet-maatunnus, jota ylläpitää Palestinian National Internet Naming Authority. Rekisteröintirajoituksia ei ole lukuun ottamatta eräitä toisen asteen tunnuksia. Tunnus otettiin käyttöön 2000.


title: .pt

text: .pt on Portugalin Internet-maatunnus, jota ylläpitää "Fundação para a Computação Científica Nacional" ("FCCN"). .com.pt-tunnukselle ei ole rekisteröintirajoituksia, muille on omansa. Tunnus otettiin käyttöön 1988.


title: .pw

text: .pw on Palaun Internet-maatunnus, jota ylläpitää "PW Registry Corporation" ja sponsoroi "Micronesia Investment and Development Corporation". Rekisteröintirajoituksia ei ole. Tunnus otettiin käyttöön 1997. Sen nimiavaruus on lisensoitu Directille.


title: .py

text: .py on Paraguayn Internet-maatunnus, jota ylläpitää NIC Paraguay ja sponsoroi "Centro Nacional de Computación, Universidad Nacional de Asunción". Rekisteröinnit tehdään kolmannelle tasolle. Rekisteröinti edellyttää paikallista kontaktia. Tunnus otettiin käyttöön 1991.


title: Energy Future Holdings

text: Energy Future Holdings omistaa Yhdysvalloissa energiayritykset TXU Energy, Oncor ja Luminant. Vuonna 2007 45 mrd. $:n kauppa oli aikanaan historian suurin yksityinen yrityksen velkaosto (a $45 billion deal that was the largest leveraged buyout in history at the time), jonka tekivät kolme investointirahoittajayritystä: Kohlberg Kravis Roberts, TPG Capital (ennen: Texas Pacific Group) ja Goldman Sachs.


title: Energy Future Holdings

text: Energy Future Holdings, ennen TXU Corporation (TXU), perustettiin Texasin sähköntuotantoon 1882. Vuonna 1912 TXU:n edeltäjä, Texas Power & Light Company syntyi 13 sähköyrityksen sulautumisesta.


title: Energy Future Holdings

text: Uusi yritys mainosti strategiakseen hiilivoimaa korvaamaan tuulivoiman ja ydinvoiman. Energy Future Holdings haki ja sai ydinenergialuvan ennen Subprime-kriisiä. Se on ainoa tai harvoja haettuja lupia Tšernobylin ydinonnettomuuden jälkeen Yhdysvalloissa. Omistajista ainakin Goldman Sachs oli rahoitusvaikeuksissa Subrime -kriisissä 2008. Subprime kriisin yksi syy oli, että investointipankit mukaan lukien ainakin Goldman Sachs myönsivät roskalainoja huomioimatta talousriskejä. Se johti 30-lukua vastaavaan maailmanlaajuiseen lamaan. Amerikkalaisilla yrityksellä on vastuu ydinonnettomuuden ympäristö- ja talousriskeistä koko ydinvoimalan toiminnan ajan.


title: Energy Future Holdings

text: Kemijoki Oy (Rovakaira Oy, Rovaniemen Energia, Koillis-Lapin Sähkö Oy, Tornionlaakson Sähkö Oy, Muonion Sähkö osuuskunta ja Enontekiön Sähkö Oy) myi 350 GWh Pohjois-Suomen vesivoiman tuotantokapasiteettia Yhdysvaltalaiselle TXU Nordic Energy:lle 1.11.2001. TXU:n tiedotteen mukaan sillä oli jo aiemmin yhteisomistusta suomalaisen PVO:n kanssa.


title: .qa

text: .qa on Qatarin Internet-maatunnus, jonka rekisteröinnistä vastaa "Internet Qatar" ja sponsoroinnista Qatar Telecom ("Q-Tel"). Tunnus otettiin käyttöön 1996.


title: La Roux (albumi)

text: La Roux on englantilaisen electropop-yhtye La Rouxin ensimmäinen studioalbumi, joka julkaistiin 29. kesäkuuta 2009.


title: La Roux (albumi)

text: Suurin osa kappaleista on laulaja Elly Jacksonin ja kosketinsoittaja Ben Langmaidin kirjoittamia.


title: .re

text: .re on Réunionin Internet-maatunnus, jota ylläpitää AFNIC. Rekisteröinti edellyttää läsnäoloa. Tunnus otettiin käyttöön 1997. Rekisteröinnit tehdään toiselle tai kolmannelle tasolle.


title: Balgarski barak

text: Balgarski barak (, "Balgarski Barak") on bulgarialainen koirarotu. Se on karkeakarvainen metsästyskoira. FCI ei ole hyväksynyt sitä, mutta Bulgarian Kennelklubi sen sijaan on. Bulgariassa oli vuonna 2011 noin 300–358 yksilöä.


title: Balgarski barak

text: Balgarski barak on keskikokoinen ajokoira. Rotumääritelmän mukaan sen runko on tasapainoinen, voimakas ja suorakaiteen muotoinen. Karvapeite on eri sävyisen keltaisenpunertava, keltainen tai tummanpunertava. Se voi olla yksivärinen tai rungon keskiosassa voi olla harmaata tai mustaharmaata. Vähäiset valkoiset laikut tarkasti rajatuilla alueilla sallitaan. Sallittu säkäkorkeus on uroksilla 53–58 cm (keskiarvo 56,5 cm) ja nartuilla 48–53 cm (keskiarvo 53 cm). Paino vaihtelee uroksilla 23–27 kg:n (keskiarvo 24 kg) ja nartuilla 19–22 kg:n (keskiarvo 22 kg) välillä.